Мадрид клубида нималар бўляпти?! Зиданнинг ўрнини дўсти эгаллайдими?!\n31 январь, 2021, 23:06\nТеглар:Реал Мадрид | Зинедин Зидан | Юлиан Нагельсманн\nSPORTS.uz «Реал» тушиб қолган мураккаб аҳвол ҳақида фикр юритади.\nЗидан шогирдлари сўнгги ойларда жуда омадсиз учрашувлар ўтказмоқда. Трансфер учун сарфланган пуллар ўзини оқламади. Жамоа очко йўқотишда давом этмоқда. «Леванте»га қарши учрашувдаги мағлубият кўпчиликни ҳайрон қолдиргани йўқ. Зидан вирус юқтириб олганидан сўнг, клубнинг натижалари пасайиб кетди.\nАйни дамда, «Реал» авлодлар алмашинувини бошдан кечириш арафасида турибди. Криштиану Роналду, Кейлор Навас, Гарет Бэйл сингари ижрочилар клубни тарк этди. Серхио Рамос, Марсело, Лука Модрич ва Лукас Васкес ҳам жомадонини йиғиштиришга тушган.\n«Қироллик клуби» вазиятдан чиқиб кетиши учун Зидан тўғри қарорлар қабул қилиши керак. Акс холда, клубни бундан ҳам қийинроқ кунлар кутиб турибди.\nПерес катта эҳтимол билан Почеттинони клубга олиб келмоқчи эди. Аргентиналик мураббий ПСЖ билан шартнома имзолади. Бу вазиятда Зиданнинг ўрнини фақат Раулгина эгаллаши мумкин. Ҳозирда Раул Бланко «Кастилья» билан яхши натижалар қайд этмоқда. Ўтган мавсумда мураббий қўл остида ёшлар жамоаси УЕФА чемпионлар лигасида ғалаба қозонди. У бугунги кунда оптимал вариантлардан бири.\nМухлислар Зидан Анчелоттининг ўрнини эгаллаганда ҳам у қадар ишонч билан боқишмаган эди. Зайниддин жамоа постига келгач, «Реал» Европа чемпионлар лигасида кетма-кет 3 бор ғалаба қозонишни уддалаганди. Балки, Раулга ҳам омад кулиб боқар?! Испан нашрларининг маълум қилишича, клуб шортлистида Массемилиано Аллегри варианти ҳам мавжуд.\nКерагидан ортиқ камтарин инсон\nАгар Аллегрида ўз кучига бўлган ишонч етарли бўлганида, у шу кунга қадар ҳеч бўлмаганда, Франция чемпионатида бир бор чемпион бўлгар эди. Англия ва Испания ҳақида гапирмаса ҳам бўлади. Италиялик журналистларнинг айтишича, Аллегри инглиз тилини ҳали ҳам ўзлаштирмаган. Шу камчилиги сабабли, «Барселона» ва «Челси» ўз вақтида ундан воз кечган эди.\nАллегри жамоага янги «қон қуйиш»и мумкин. Янги услуб ва янгича ёндашув бир хилликдан зериккан футболчиларга ҳам мотивация бериши турган гап. Соддароқ қилиб айтганда, Аллегри клубни оғир вазиятдан бир меъёрда олиб чиқиб кета олади. Ундан катта натижа кутмаслик лозим.\nҲозирда Переснинг рўйхатидаги захира варианти Юлиан Нагельсман бўлиб турибди. Ёш мураббий мағлубиятга учрашни жуда ёмон кўради. Катта ғалабаларга ҳали эришгани йўқ. У Мадрид клубида инқилоб қилиши мумкин.\nБу вариантни амалга ошириш осон бўлмади. Сабаби, Нагельсманга Мюнхеннинг «Бавария» жамоаси ҳам кўз тиккан. Немис нашрлари ёзда Флик истеъфо эълон қилишини ва унинг ўрнини ёш Юлиан эгаллашини тахмин қилишмоқда.\nАгар воқеалар ривожи шу темпда кетса, Перес Юлианни қўлдан чиқариб юбориши мумкин. Бу танлов Мадрид клубининг халқаро аренадаги имиджи учун ҳам катта плюс бўлади. Янги ғояларга тўлиб тошган немис мутахассисининг «Реал»да қандай натижаларга эришиши кўпчиликка қизиқ. Бундай пиарни жуда хуш кўрувчи Перес имкониятни қўлдан чиқармасликка уриниб кўради.\nФлорентина Пересда яна бир вариант бор эканлигини унутмаслик лозим. Зиданни жамоада олиб қолиш. Ўтган сафар француз ЕЧЛ финалида ғалаба қозониб, клубни тарк этган эди. Унинг ўрнини Перес Лопатеги ва Солари билан тўлдира олмади. Оқибатда, Зиданни ортга қайтаришга тўғри келди.\nБу сафар ҳам воқеа такрорланиши мумкин. Юқорида номзод қилиб кўрсатилган мураббийлар «қаймоқранглилар»ни 100 фоиз кучайтира олади, деб ҳеч ким кафолат бермайди. Шундай экан, бу мавсум сўнгида Перес Зиданни ўз иш ўрнида қолдириши ҳам мумкин. Барчаси клубнинг Европа чемпионлар лигасида қандай иштирок этишига боғлиқ.\nАгар иштирок ижобий баҳоланса, келаси мавсумда клубга трансферлар учун фантастик сумма ажратилиши мумкин. Ҳаммасини ёзда Перес ҳал этади. Воқеалар ривожини кузатишда давом этамиз.\n"Мадрид дербиси" олдидан Зидан боши берк кўчага кириб қолди\nКичик жамоа Испанияда катта ишни амалга оширди!


Бош прокуратура: Тошкент вилоятида электр қармоқда ноқонуний равишда 6942 дона балиқ тутиб олишди - UzNews.uz\nБош прокуратура: Тошкент вилоятида электр қармоқда ноқонуний равишда 6942 дона балиқ тутиб олишди\nБраконьерларга нисбатан жиноят иши қўзғатилган. Ҳуқуқни муҳофаза қилиш органлари ходимлари қайиқ, электр қармоқ ва 6942 дона овланган балиқларни олиб қўйишган.\nБош прокуратура ҳузуридаги Департаментнинг Оҳангарон туман бўлими ходимлари томонидан ўтказилган терговга қадар текширувда, Ангрен дарёсининг Оҳангарон тумани, Қайирма қишлоғи ҳудудидан оқиб ўтувчи қисмида фуқаролар В.Б. ва бошқалар тақиқланган ов қуроли ҳисобланган электр қармоқ билан балиқ овлаётганлиги аниқланган, деб хабар бермоқда Бош прокуратура матбуот хизмати.\nУлардан «SEAHAWK II» номли қайиқ, электр қармоқ, аккумулятор ва 6942 дона овланган балиқлар ашёвий далил сифатида олиб қўйилган.\nЮнусободдаги жанжал оқибатида икки нафар фуқаро қотиллик қурбони бўлди\n21 сентябрь, 11:13


Қишлоқ хўжалик машиналари экспорти кўпаяди\n15 май 2021, Тошкент вақти: 23:42\nЎзбекистон Тожикистон, Туркманистон ва Озарбайжонга қишлоқ хўжалик машиналари экспорт қилишни режалаштирмоқда.\nБу ҳақда Регнум ахборот агентлигига Тошкент агрегат заводи раҳбарияти маълум қилган.\nХабарда айтилишича, 2009 йилда завод ишлаб чиқариш ҳажмини 6,8 миллион долларга кўпайтириши белгиланган. Бунинг натижасида эса экспорт қилинадиган маҳсулотлар 50 фоизга кўпаяди. Пул миқдорида эса бу 3,4 миллион долларни ташкил этади.\nКорхона расмийсининг айтишича, айни пайтда Туркманистон корхонага 589 минг доллар миқдоридаги маҳсулот учун буюртма берган. Шунингдек, Тожикистон ва Озарбайжон билан ҳам қишлоқ хўжалик машиналари ва ускуналари етказиб бериш бўйича музокаралар олиб борилмоқда.


Ўзбекистонда коррупция даражаси йил сайин ошиб бормоқда. Жаҳон бўйлаб коррупция муаммосини ўрганадиган Transparency International халқаро ташкилоти ўзининг навбатдаги ҳисоботида ана шундай хулосани берди. 2011 йилги Коррупция даражасига оид ҳисоботига илова қилинган рўйхатда Ўзбекистон 182 давлат ичида 178 ўринга қўйилган. Ҳисобот муаллифлари кейинги бир йил ичида коррупция муаммоси, айниқса, сиёсат ва жамоат секторларида чуқур илдиз отишда давом этганини айтишмоқда.\n"Коррупция, жазосизлик ва иқтисодий беқарорликка жамиятлар норозилиги 2011 йилда жаҳон бўйлаб ўз ифодасини топди", дея бошланади Transparency International ташкилотининг навбатдаги ҳисоботи.\n"Коррупция даражаси индекси – 2011 ҳисоботида келтирилган маълумотлар жамоатчиликнинг норозилиги асосли эканини кўрсатади", дейилади яна ҳисоботда.\nҲисоботга илова қилинган рейтингда Ўзбекистон 182 давлат ичида 178- ўринга қўйилди.\nҲисобот муаллифларининг фикрича, коррупция муаммоси Ўзбекистондан ёмонроқ бўлган мамлакатлар тўрттагина, холос. Булар Афғонистон, Мянмар, Шимолий Корея ва Сомалидир.\nTransparency International ташкилоти директор ўринсбоари Миклош Маршалл Озодлик билан суҳбатда Ўзбекистон энг коррупциялашган давлатлар рўйхатидан жой олганини бундай изоҳлади.\n- Ўзбекистон ва Туркманистон каби мамлакатларда, ҳақиқатан, вазиятни ўта қоронғу деб тасвирлаш мумкин. Бу мамлакатларда ҳеч қандай жавобгарлик йўқ, ҳукумат элитаси ўзини ҳеч ким олдида умуман жавобгар деб ҳис этмайди. Сиёсий мухолифат йўқ, фуқаролик жамияти йўқ, эркин матбуот йўқ, шунинг учун бу мамлакатларда жамият деярли тўла ёпиқ ҳисобланади ва оқибатда яхши томонга ўзгариш ҳам йўқ, дейди Transparency International ҳисоботи муаллифларидан бири.\nМаршалл коррупциянинг чуқур илдиз отиб бориши давлатларни охир-оқибат ҳалокатли оқибатларга етаклашига мисол ўлароқ Яқин Шарқ ва Шимолий Африкада жамоатчилик норзилиги Араб Баҳори ҳодисаларида ўз ифодасини топганини қўшимча қилди.\nҲисобот муаллифларига кўра, порахўрлик бир йил ичида, айниқса, сиёсат ва жамоат секторларида чуқур илдиз отишда давом этган.\n"Бу муаммога “откат”, ҳукумат расмийларига пора бериш, давлат мулкини талон-тарож қилиш, солиқдан бўйин товлаш, сиёсий ва жамоат секторларидаги коррупция кабиларни мисол қилиш мумкин", дейди 182 давлатдаги вазиятни ўрганган Transparency International ташкилоти мутахассислари.\nКоррупция даражасини баҳолашда мамлакатларга 0 дан 10 гача балл берилди. Бунда 0 балл коррупция муаммоси ўта долзарб бўлган мамлакатларга берилди, коррупция даражаси энг паст давлатлар эса 10 балл билан баҳоланди.\nМиклош Маршаллнинг айтишича, умумий вазиятга назар солинадиган бўлса, кейинги йилларда коррупцияга қарши кураш ниятини кўрсатган мамлакатларда жиддий ўзгаришлар кузатилмаган.\n- 5 баллдан юқори натижа кўрсатган мамлакатларда ўзгаришлар бўлмаётгани хавотирлидир. Албатта 5 балл тепасида бўлган давлатлар бир-биридан фарқ қилади, лекин коррупция шунчалик эпидемия тусини олганки, уни систематик деб аташ мумкин. Яъни уни системадаги ноқислик эмас, система деса бўлади, дейди Маршалл.\nАйрим давлатларнинг рўйхат остида қолиб кетаётгани кейинги бир йил давомида Яқин Шарқ ва Шимолий Африкада одамларнинг норозилиги қандай оқибатларга олиб келганини кўрдик, дея давом этади Маршалл.\n- Араб Баҳори ҳамон ҳамманинг кўз ўнгида – Тунис, Мисрдаги воқеалар нимадан бошланганини эслайлик. У ерда бир оддий дўкондор коррупция оқибатида бошини қаерга уришни билмасдан ўзига ўт қўйди. Яъни айтмоқчиманки, давлатларда коррупция даражаси юқори бўлиб қолар экан одамларнинг сабр косаси ҳам тўлиб боради.\nБу эса, дейди Transparency International раҳбари ўринбосари, Марказий Осиёдаги Ўзбекистон ва Туркманистон каби давлатларга аниқ муждани юбориши керак.\nМиклош Маршалл Россия ва Беларус каби давлатларда ҳам муаммо дорзарблиги ошиб бораётганига эътибор қаратади. Россия бу йилги рейтингда Беларус ва Нигерия каби давлатлардан пастроқда, 143-ўринга жойлашди.\nЕвропа Иттифоқи давлатлари умуман олганда яхши натижа кўрсатган бўлса-да, иттифоққа аъзо Италия ва Греция Гана ёки Хитой каби давлатлардан пастроққа жойлашди.\nКоррупция муаммосидан деярли ҳоли давлатлар сифатида одатдагидек Скандинавия давлатлари келтирилади ҳисоботда. Рейтингдаги биринчи ўринни эса 9,5 балл билан Янги Зеландия эгаллади.\nҚўшма Штатлар 24, Туркия 61, Хитой 75 ва Эрон 120-ўринларга қўйилди.


АГМКнинг рақиби “Истиқлол” қандай жамоа? - Offside.uz – Offside'да бўлинг, офсайдда қолманг!\nАГМКнинг рақиби “Истиқлол” қандай жамоа?\nДебютант - "Истиқлол" ҳақида маълумотлар\nАГМК - "Истиқлол". Душанбедан юздан ортиқ мухлис Олмалиқ сари йўлга чиқди\nДебютант – “Истиқлол”\n“Истиқлол” футбол клуби 2007 йилда ташкил этилган. Жамоа Душанбе шаҳридаги “Марказий” стадионда уй учрашувларини ўтказади. Ўйингоҳ 22 минг мухлисни бағрига сиғдира олади. Клуб президенти – Шоҳрух Саидзода. Бош мураббий – Ҳаким Фузайлов.\n“Истиқлол” 2008 йили Тожикистон чемпионати 1-лигасида иштирок этиб, дебют мавсумдаёқ олий лигага йўлланма олган. Эътиборлиси, Қаноат Латифов бош мураббийлигида жамоа 1-лигада ўтказилган 35 учрашувнинг барчасида ғалаба қозонган.\n2010 йили “Истиқлол” Тожикистон чемпиони ва кубок соҳиби, шунингдек, Суперкубок учун учрашувда ҳам зафар қучди. Ўша мавсумда жамоани дастлаб Салоҳиддин Ғофуров бошқарган, иккинчи даврада унинг ўрнини Олимжон Рафиқов эгаллаган.\n2012 йилги мавсумда жамоага сербиялик мутахассис Никола Кавазович устозлик қилди. Жамоа мавсумни учинчи марта Суперкубокни ютиш билан бошлади. Кубокда финалга қадар етиб борган пойтахтликлар, чемпионатни 3-поғонада якунлашди. Жамоа ўз тарихида илк маротаба халқаро мусобақада – ОФК Президенти кубоги турнирида бош совринни қўлга киритди.\n2015 йил “Истиқлол” илк бор ОФК кубоги мусобақасида иштирок этди. Жамоа турнир финалига қадар етиб борди. Ички мусобақаларда бу жамоага рақиб топилмади. Душанбеликлар ҳар уч турнирда ғолиб бўлишди. Кейинги йили ҳам ОФК кубоги финалида имкониятни бой берди.\n2019 йилги мавсумда жамоа ўз тарихида илк маротаба Осиё Чемпионлар Лигаси ўтиш ўйинида иштирок этади. Жамоани айни вақтда ўзбекистонлик футбол мухлисларига яхши таниш Ҳаким Фузайлов бошқармоқда. Ҳаким Қаюмович 2018 йилнинг 3 декабрь куни “Истиқлол” бош мураббийи этиб тайинланган.\nОсиё кубокларида Ўзбекистон ва Тожикистон футбол клублари статистикаси\nЎзбекистон ва Тожикистон футбол клубларининг халқаро майдондаги учрашувлари асосан XX асрнинг сўнгги 10 йиллигида бўлиб ўтган. Ўша кезлари ташкил этилган қитъанинг икки йирик турнирида мамлакатимиздан “Нефтчи”, “Пахтакор”, “Навбаҳор” ҳамда “Насаф” жамоалари Тожикистон жамоаларига қарши 12 ўйинда майдонга тушган. Баҳсларнинг 8 тасида юртимиз жамоалари ғалаба қозонишган. 2 учрашувда ғолиб аниқланмаган, 2 беллашувда рақибларимиз устунликка эришишган. Тўплар фарқи: 37-13.\nДарвозабонлар: 1.Низомиддин Зиёвутдинов, 12.Роман Абдулов, 32.Суҳробжон Султонов, 45.Акбар Тўраев\nҲимоячилар: 2.Абдуқаҳҳор Ҳожиакбаров, 3.Азамат Исроилов, 20.Мирғиёс Сулаймонов, 27.Шаҳзодбек Аллақулов, 31.Сайдулло Раҳматов, 33.Сардор Раҳмонов, 37.Шерзод Файзиев, 44.Бобурбек Юлдашов, 23.Акмал Шораҳмедов\nЯрим ҳимоячилар: 4.Миржамол Қосимов, 5.Дилшод Жўраев, 6.Марко Зочевич (Сербия), 8.Санъат Шихов, 11.Зоҳир Пиримов, 17.Мурод Тошматов, 19.Жасур Ҳасанов, 21.Ғулом Ҳайдар Ғуломов, 22.Миролюб Костич (Сербия), 30.Жасурбек Умаров, 36.Шаҳбоз Умаров\nҲужумчилар: 9.Зафар Полвонов, 10.Шоҳназар Норбеков, 15.Жасурбек Ҳакимов, 38.Камрон Абдулҳамидов, 99.Шаҳзодбек Нурматов\nОКМК стадиони. 12 февраль. 16:00.\n12/02, 12:15 0


hidoyat.uz – “Мовароуннаҳр” нашриётининг сайти - Ҳанбалий мазҳаби\n2018 йил 24 апрел\nИмом Абу Абдуллоҳ Аҳмад ибн Муҳаммад ибн Ҳанбалнинг онаси Марказий Осиёнинг Марв шаҳридан бўлиб, отаси Сарахсдан экани манбаларда қайд этилган. У 164/780-йил Бағдод шаҳрида туғилган ва 241/855-йилда шу ерда вафот этган ва “Боби ҳарб” номли қабристонга дафн этилган.\nИбн Ҳанбал яшаган Бағдод шаҳри илм-фан ривож топиш баробарида турли-туман эътиқодий қарашлар маркази ҳисобланиб, унинг илмий жиҳатдан камол топиши учун замин яратди.\nУ 183/799-йилгача Бағдодда таҳсил олгандан кейин илмини ошириш мақсадида Куфа, Басра, Макка, Мадина, Яман, Шом ва Жазоирга сафар қилади. Яна Бағдодга қайтиб, Имом Шофеъийнинг дарс ҳалқасида ўтириб, 195/811-йилгача фиқҳ, усулул-фиқҳдан таълим олган. Имом Аҳмад умрининг аксар қисмини ҳадис тўплашга бағишлади. Машҳур муҳаддислар, жумладан, Ҳушайм, Суфён ибн Уяйна, Иброҳим ибн Саъд, Жарир ибн Абдулҳамид, Яҳё ал-Қаттон, Вакиъ, Абдураҳмон ибн ал-Ҳудо ва бошқа устозлардан сабоқ олди.\nИмом Аҳмад илк марта фиқҳ илмини ҳам ривоят, ҳам дироят асосида ўрганиш учун Абу Ҳанифанинг шогирди ва суҳбатдоши, Аббосийлар буюк давлатининг қозил-қузоти Имом Абу Юсуфдан таълим олди. Лекин ундан кўпроқ фиқҳни эмас, балки ҳадисни ўрганишга қизиқарди. Унинг ўзи “мен ҳадис ёзиб олган биринчи киши Абу Юсуф эди”, деган.\nУ хулафои рошидин фиқҳи, саҳобалар ва тобеин фиқҳи, шунингдек, Имом Шофеъийнинг фиқҳий услубини ўзлаштирди. Аҳмад ибн Ҳанбал ўз даврида "имомул-муҳаддисин” (муҳаддислар имоми) сифатида тан олиниб, унинг “Ал-Муснад” китобини тасниф қилиш орқали ниҳоятда катта ишга қўл урганлиги ўз даврида юксак баҳоланди.\nАҳмад ибн Ҳанбал мўътазила ақидасига қарши бўлиб, Қуръонни яратилган деб эмас, балки қадим деб эътиқод қилди. Шу сабабли у халифа томонидан таъқиб остига олиниб, икки йил-у тўрт ой ҳибсда сақланди, таҳқирга учради ва 220/835- йили саройда қамчи билан саваланди.\nАҳмад ибн Ҳанбал ҳадисшунослик бўйича катта шуҳрат қозонди. Бир гуруҳ машҳур муҳаддислар, жумладан, Имом Муҳаммад ибн Исмоил Бухорий, Муслим ибн Ҳажжож ундан илм олиб, ҳадис ривоят қилганлар.\nАҳмад ибн Ҳанбал ўзига хос фиқҳий қарашлари билан бошқа мазҳаб тарафдорларидан ажралиб турарди. Унинг эътиқодий қарашига биноан имон қалб билан тасдиқлаш, тил билан иқрор бўлиш ва бадан аъзолари билан амал қилишдир. Амал имоннинг жузъи бўлгани учун у кўпайиб-озаяди.\nГуноҳи кабираларга қўл урган киши ҳақидаги мўътазила қарашларига қарши туриб, бундай гуноҳни қилган киши мўмин эмас, деган фикрни рад қилади.\nАҳмад ибн Ҳанбал ўзига хос услубга таянган ҳолда Ҳанбалий мазҳабига асос солди ва уни ривожлантиришда Маккада Ибн Аббос туфайли юзага келган илк ҳуқуқий мактабдан фойдаланди. У ўз мазҳабида Қуръон, Суннат, саҳобаларнинг сўзлари ва ижмосига асосий эътиборни қаратиб, қатъий зарурат сезмаган ҳолатлардан ташқари қиёсдан фойдаланмайди. Барча ҳадисларни, ҳатто хабари воҳид ва саҳобалар қавлини қиёсдан устун қўяди.\nҲанбалий мазҳаби тарқалган минтақаларда раъй ва қиёсга катта эътибор қаратилмагани сабабли, одамларнинг манфаатини назарда тутган ҳолда барча ҳуқуқий муаммоларга ечим топа олмади ва бошқа мазҳаблар каби оммалашмади.\nИмом Аҳмад ўзидан олдинги мазҳаблар ҳақида шундай фикр билдиради:\n“Кимки динда тақлид йўқ деса, у Аллоҳ ва Расулуллоҳ (с.а.в.) наздида фосиқ бўлибди. Аҳли суннадаги мазҳаб эгалари биз фойдаланаётган илмни бизга етказишган. Бу улардан ҳадисларни олиб, суннатни ўргандик. Улар ишончли, эргашишга арзийдиган одамларнинг имомларидир. Улар сизлардан олдин бўлишган, шундай экан, уларнинг йўлидан юриб ўрганинглар ва ўргатинглар ".\n18 аср ўрталарида Муҳаммад ибн Абдулваҳҳоб (1115/1703- 1201/1787) мазкур мазҳабнинг қаттиққўллик тамойилларидан фойдаланиб, ваҳҳобийлик экстремистик оқимига асос солди.\nМазкур тўрт мазҳабдан ташқари, мужтаҳид уламолардан бир қанчаси мустақил мазҳаб таъсис этиш ҳаракатида бўлганлар, лекин уларнинг асарлари тўлиқ таҳрирдан чиқмаганлиги ва барча ижтиҳодий фатволари мукаммал топланмаганлиги боис мустақил мазҳаб муассислари сифатида эътироф этилмай қолганлар. Лекин уларнинг айрим фиқҳий масалалар бўйича билдирган фикр-мулоҳаза ва фатволари айрим ислом манбаларида келтирилган. Шундай мужтаҳидлардан Ҳасан Басрий, Мужоҳид, Ато ибн Абу Рабоҳ, Иброҳим Нахаий, Имом Бухорий, Омир аш-Шаъбий, Авзоий, Абу Сулаймон аз-Зоҳирий, Абу Жафар ат-Табарий ва бошқаларни мисол қилиб келтириш мумкин.\n2-курс талабаси Абдурашидов Муҳаммаднур\n135 марта ўқилган.


Ўзбекистонлик судьялар Шимкентда тажриба алмашди\nЎзбекистон Республикаси Олий суди раиси Козимжон Комилов раҳбарлигидаги судьялар делегацияси расмий хизмат сафари билан Шимкент шаҳрига келди. Меҳмонларга минтақанинг ихтисослаштирилган судлари фаолияти яқиндан таништирилди, республикамиздаги суд тизимининг ахборот коммуникация технологиялари иши тушунтириб берилди.\nЖанубий Қозоғистон вилоят суди биносида Қозоғистон Республикаси Олий суди раҳбарияти билан учрашув ўтди. Унда Қайрат Мами Козимжон Комиловни Ўзбекистон Республикаси Олий судининг раислигига тайинлангани билан қутлади.\n– Бизнинг илк учрашувимиз икки қардош ва қўшни давлат учун хосиятли замин – Шимкент шаҳрида ўтмоқда, – деди Қ. Мами.\nШундан сўнг, Ўзбекистон делегация аъзолари Қозоғистон Республикаси суд тизими ва Элбошининг Миллат режаси доирасидаги суд ислоҳотларининг асосий ютуқлари билан таништирилди. Амалга оширилаётган ислоҳотларнинг амалий натижалари муҳокама этилди. Ислоҳотлар натижасида ишларни кўриб чиқишнинг энг узоқ муддати икки баравар қисқартирилди. Бугунги кунда фуқаролик ишларининг тўртдан бир қисми 10 кеча-кундузгача енгиллаштирилган тартибда кўриб чиқилади.\nУчрашувда Қ. Мами яраштириш тартиблари ва медиацияни татбиқ этишнинг Қозоғистонга хос тажрибаси ва Халқаро кенгашнинг фаолиятига тўхталди. Шунингдек, учрашувда электрон судни қўлланиш, судьялар малакасини ошириш, Олий суд қошидаги Суд академияси фаолияти ҳам муҳокама этилди.\nСудьялар учрашувида ўзбекистонликлар суд ислоҳоти, электрон технологияларни татбиқ этиш борасида Қозоғистонда амалга оширилаётган тадбирларга юқори баҳо беришди.\nТадбир ниҳоясида Қозоғистон Олий суди раиси учрашув учун миннатдорчилик билдириб, унинг катта аҳамият касб этишини таъкидлади ва Тошкент шаҳрида ўтадиган Шанхай ҳамкорлик ташкилотига аъзо давлатлар Олий судлари раисларининг навбатдаги кенгашида икки давлат олий судлари орасида ҳамкорлик меморандуми имзоланиши ҳақида фикр билдирди. Бу ҳужжат Қозоғистон ва Ўзбекистон суд идоралари ҳамкорлигининг асосий йўналишлари ҳамда меъёрларини белгилаб беришини айтди.\nУчрашувдан сўнг Ўзбекистондан ташриф буюрган делегация Қ. Мами раислигида ўтган селектор мажлисида қатнашди. “Электрон суднинг асосий масалалари”, Жамбил вилоятидаги “Электрон жиноий иш” пилот лойиҳаси, Ғарбий Қозоғистон вилоятида ишларни электрон турда кўриш тажрибаси муҳокама этилди.\nМажлисдан сўнг, Олий суд раиси яқинда 2018-2021 йилларга мўлжалланган Қозоғистон Республикаси суд тизимининг ахборот-коммуникация технологияларининг стратегияси қабул қилинишини етказди.\nХуршид ҚЎЧҚОРОВ, 2017-08-25, 20:11 157


“ХИТОЙ ОЛМАСИ”НИНГ ДОРИВОР ХУСУСИЯТЛАРИ - Darakchi\n“ХИТОЙ ОЛМАСИ”НИНГ ДОРИВОР ХУСУСИЯТЛАРИ\nСАЛОМАТЛИК 29.12.2017, 11:45\nАпельсин меваси ажойиб десерт ўрнини босиб, иштаҳани яхшилайди. Витаминлар ва биологик фаол моддаларга бойлиги учун гиповитаминоз, жигар, юрак ва томир касалликларининг олдини олиш ҳамда уларни даволашда ишлатилади. Мазкур мева таркибидаги пектинлар ҳазм ишини яхшилаб, йўғон ичакнинг мотор функциясини кучайтиради. Апельсин таркибида лимон кислотаси, қанд, витаминлардан С, В, А мавжуд. Меваси қандолатчиликда ишлатилади; гуллари, барги ҳамда пўстлоғидан эфир мойи олинади.\nНаҳорга апельсин ейиш — қабзиятни даволайди\nҚуритилган пўстлоғи йўталда фойда\nГипертония касаллиги бошланаётган пайт қуйидаги давони қўллаш мумкин: 1 дона апельсинни пўстлоғи билан қирғичдан ўтказиб, кунига 3 маҳал 1 чой қошиқдан истеъмол қилинади. Муолажа муддати – 2-3 ҳафта.\n2 дона апельсин ва 2 та лимоннинг уруғи олиб ташланиб, гўштқиймалагичдан ўтказилади. Ҳосил бўлган аралашмага 2 ош қошиқ асал қўшилади. Шиша идишга солиб, хона ҳароратида бир сутка қолдирилади ва кейин совуткичга қўйилади. Кунига 2-3 чой қошиқдан овқатдан ярим соат олдин истеъмол қилинади. Ушбу муолажа бир ой давомида ўтказилади, икки ҳафта танаффусдан кейин яна давом эттириш мумкин, қон томирларни тозалашга яхши ёрдам беради.\nCурункали қабзиятдан қийналадиган кексалар эрталаб наҳорга ёки кечқурун уйқуга ётишдан олдин апельсин шарбати ичганлари маъқул.\nБронхитда (айниқса, ўткир босқичида) нафас олиш осонлашиши учун апельсинли ингаляция қилинади: апельсин пўстлоғи қайнатмаси буғидан ярим соат нафас олиб турилади.\nАпельсин пўстлоғи қайнатмаси қўрғошиндан заҳарланишда ёрдам беради: 2 ош қошиқ майдаланган пўстлоқни ярим литр қайноқ сувга солиб, идишнинг оғзини беркитган ҳолда 5 дақиқа қайнатилади ва 20 дақиқа дамлаб қўйилади. Сузиб, ҳар 5 соатда 1 стакандан ичилади. Бунга қўшимча равишда ҳар куни 200 гр нордон апельсин шарбати ичиб турган яхши.\nГўзаллик бахш этувчи восита\nАпельсиндан косметика ва парфюмерия соҳасида ҳам фойдаланилади. Қуйида гўзаллик бахш этувчи рецептлар билан таништирамиз.\nЮз терисини витаминлар билан сийламоқчи бўлсангиз, ушбу усулдан фойдаланинг: апельсинни юпқа бўлакларга бўлиб, юзга қўйинг. 15 дақиқадан кейин аввалдан тайёрланган дамлама билан артиб ташланг. Дамлама тайёрлаш учун апельсин пўстлоғи устига қайноқ сув қуйинг, идишни ёпиб, тиндириб қўйинг. Мазкур муожалани ҳар куни бажаринг.\nОшқозон ва ўн икки бармоқ ичак яраси, гастрит, энтерит, колитга чалинган, ошқозон кислоталилига кўп ва аллергияси бор беморлар апельсин истеъмол қилишдан ўзларини тийганлари маъқул.


Дунёдаги энг қиммат доривор гул | Azon.uz - Ахборот-таҳлилий портал\n2308 15:00 09.05.2019\nЎтган давр мобайнида мамлакатимизнинг турли вилоятларида ушбу зироворни етиштириш ишлари бошлаб юборилди. Маълумотларга кўра, 2018 йили мамлакатимизда илк бор заъфарон ҳосили йиғиштириб олинган. Мазкур ўсимликнинг хусусиятлари, заъфарон етиштириш бўйича эришилган ютуқлар ва келажакдаги режалар тўғрисида Ўрмон хўжалиги давлат қўмитаси, Шифобахш доривор ўсимликларни етиштириш ва қайта ишлаш маркази қошидаги «Шафран» илмий тадқиқот маркази раҳбари, биология фанлари доктори, профессор Бобоқул Тўхтаев билан суҳбатлашдик.\nБир кило гул 15 минг АҚШ доллари туради\n— Гулсафсардошлар оиласига мансуб заъфарон дунёдаги энг қиммат доривор ўсимликлар сирасига киради, — дейди Бобоқул Тўхтаев. — Бугунги кунда унинг 1 килограмми жаҳон бозоридаги сифатига қараб, 400 АҚШ долларидан 15 000 АҚШ долларгача баҳоланади. Мазкур ўсимлик, асосан, Эрон, Туркия, Озарбайжон, Россия, Хитой, Ҳиндистон, Австралия каби ўн бешдан ортиқ мамлакатда етиштирилади.\nБир йилда 11 килограмм ҳосил етиштирилди\nПрезидентимиз ташаббусидан сўнг зудлик билан мазкур ўсимлик плантацияларини яратишга киришдик. «Шафран» илмий тадқиқот маркази ташкил этилиб, «Brand Investment Group» МЧЖ тадбиркорлар гуруҳи билан ҳамкорлик йўлга қўйилди. 2017 йилда Голландиядан 36 тонна заъфарон пиёзлари олиб келиниб, белгиланган майдонларга экилди. Пиёзлар мамлакатимизнинг учта минтақаси — Қашқадарё вилоятининг Шаҳрисабз туманида 10 гектар, Андижон вилоятининг Избоскан туманида 5 гектар, Тошкент вилоятининг Юқори Чирчиқ туманида 22,5, жами 37,5 гектар майдонга қаторасига экилди. Шу ўринда заъфаронни қаторасига, эгат олиб экиш усули биринчи марта Ўзбекистонда синаб кўрилганини ҳам таъкидлаш лозим. Бу хомашёнинг саноат даражасида етиштирилишига кўмаклашади.\nБиринчи вегетация йилида ҳар гектардан 300 граммдан, жами 11 килограммдан кўпроқ хомашё олинди. Бунга ажабланишнинг ҳожати йўқ. Ўсимлик хусусиятига кўра, бир гектар плантациядан биринчи йили ўртача 250, 300 грамм ҳосил беради. Кейинроқ ҳосилдорлик 7-8, 15-16 килограммгача кўпаяди. Ҳатто заъфароннинг ватани ҳисобланган мамлакатларда ҳам гектаридан уч килогача маҳсулот етиштирилади, холос.\nПиёзини ҳам ўзимиз етиштиряпмиз\nПрезидентимиз заъфарон пиёзларини ҳам мамлакатимизда етиштириш бўйича аниқ топшириқларни белгилаб берган эди. Шу боис ҳозирда янгидан ташкил этилаётган плантацияларга хориждан пиёзлар олиб келинаётгани йўқ. 2018 йилда Қашқадарё вилоятидаги 10 гектар, Андижонда 5 гектар заъфароннинг биринчи вегетация йилидан сўнг кўпайган пиёзлари ковланиб, республикамиздаги ўн учта ўрмон хўжалигида янги плантациялар яратилди. Жумладан, Наманган, Фарғона, Андижон вилоятларидаги ўрмон ҳўжаликлари ҳудудида 27 ярим гектар қўшимча плантация ташкил этилди.\nФермерлар ҳам ташаббусни қўлламоқда\nЎтган йили илмий тадқиқот марказимизга хусусий тадбиркорлар ва фермерлар томонидан заъфарон етиштиришда кўмаклашиш юзасидан илк таклифлар келиб туша бошлади. Жумладан, Сурхондарё вилоятининг Денов туманида уч нафар тадбиркор ва фермер томонидан 5 гектар майдонда заъфарон плантацияси ташкил этилди. Жорий йилда ковлаб олиниши режалаштирилаётган 125 тонна заъфарон пиёзининг 100 тоннаси ўрмон хўжаликлари таркибида плантация ташкил қилишга йўналтирилса, қолгани фермер хўжаликлари ҳудудига экилади.\nИбн Сино заъфарон ҳақида\nЮртимизда яна қандай доривор ўсимликлар етиштирилади?\nДавлатимиз раҳбарининг юқоридаги ташаббуси олимларни янада рағбатлантирди. Илмий тадқиқотларимиз доирасида иқлим шароитимизга мос шифобахш ва озиқ-овқат тармоғида ишлатиладиган сано ўти, доривор валериана, бўёқдор рўян, доривор лаванда, тукли эрва, доривор розмарин ва икки бўлакли гинкго каби ўсимликлар аниқланди. Келажакда импорт ўрнини босувчи, экспортбоп бу турларни ҳам мамлакатимизда кўпайтириш, дастлабки плантацияларни ташкил этиш бўйича таклифлар ишлаб чиқилган. Мазкур лойиҳанинг ишга тушиши заъфарон ва бошқа доривор ўсимликларнинг энг яхши намуналарини танлаб олиб, уларни кўпайтириш, яхлит соҳа сифатида ихтисослаштириш, фармацевтика, парфюмерия ва озиқ-овқат саноатини маҳаллий хомашё билан таъминлашда муҳим омил бўлиб хизмат қилади.\nСуҳбатни “Маҳалла ” газетаси мухбири Улуғбек Ибодинов ёзиб олди\n5219 22:00 10.12.2019\n1124 18:00 05.10.2019\n728 23:05 10.09.2019\n600 15:05 10.09.2019\n802 14:05 09.09.2019\n645 14:00 29.07.2019


Анжелина Жоли Брэд Питтни “йўқ қилиш”ни режалаштирган\nДобавлено: 29.09.2016, 14:08\nГолливуд актёрлари Брэд Питт ва Анжелина Жолининг ажрашиши ҳақида шу кунгача кўп хабарлар эълон қилинди. Брэд Питтнинг ўзидан тортиб, актрисалар Марион Коттийяр, Кортни Кокс ҳақидаги маълумотлар шулар жумласидан.\nБироқ ажрашиш ташаббускори Анжелина Жолининг ўзи эса ҳозирда Малибу шаҳридаги ижара уйда болалари билан яшаб, турмуш ўртоғининг қўнғироқларига жавоб бермаяпти.\nҒарб ОАВларининг маълумот беришича, Жоли Питтга қарши режа ишлаб чиққан. Бу режа эса Питни йўқ қилишга қаратилган. Унга туҳмат қилиш, унинг обрўсини бир пул қилиш ва ниҳоят уни йўқ қилиш режанинг узвий қисмидир, деб ёзади "Сегодня" нашри.\n2013 йилда Анжелина Брэдни яхши ота, дея таърифлаган эди. Ҳозирги кунга келиб эса Питт фарзандлари билан шафқатсиз муомалада бўлганликда айбланмоқда.\n“Энжи ҳақиқатдан ҳам эрини йўқ қилишга қарор қилган. Агар Питт Жолининг фарзандларини бир ўзи тарбиялаш истагига қаршилик қиладиган бўлса, бу режа амалга ошади”,—дейди Жолига яқин манба.


Газета Норма маслахатчи / 2014 год / № 2 / Кадрлар бўлими\nМен 2013 йил 23 декабрдан таътилдаман, бироқ таътил пулини ҳали олмадим. Бундай ҳолатда нима қилиш керак?\n– Албатта, сизга нисбатан нотўғри муносабатда бўлишган.\nИш берувчи Меҳнат кодексининг (МК) 148-моддаси талабларини қўпол тарзда бузган. Одатда таътил учун ҳақ тўлаш жамоа шартномасида белгиланган муддатларда, лекин таътил бошланмасидан олдинги охирги иш кунидан кечикмай амалга оширилади.\nЙиллик таътиллар даври учун ходимга ўртача иш ҳақидан кам бўлмаган миқдорда ҳақ тўлаш кафолатланади (МКнинг 169-моддаси).\nЙиллик таътилларни бериш навбати календарь йил бошлангунга қадар иш берувчи томонидан ходимларнинг вакиллик органи билан келишиб тасдиқланадиган жадвалга мувофиқ белгиланади. Таътил бериш вақти ҳақида ходим таътил бошланишидан камида 15 кун олдин хабардор қилиниши керак.\nАгар таътилдан фойдаланишга тўсқинлик қилувчи сабаблар таътил бошлангунга қадар келиб чиққан бўлса, ходим билан иш берувчи ўртасидаги келишувга биноан таътилдан фойдаланишнинг янги муддати белгиланади. Бундай сабаблар таътил даврида келиб чиққан ҳолларда таътил тегишли кунлар сонига узайтирилади ёки ходим билан иш берувчининг келишувига биноан таътилнинг фойдаланилмай қолган қисми бошқа муддатга кўчирилади.\nШунингдек агар ходим таътилнинг бошланиш вақти тўғрисида ўз вақтида хабардор қилинмаган ёки унга таътил бошлангунга қадар таътил вақти учун ҳақ тўланмаган бўлса, таътил ходимнинг аризасига мувофиқ бошқа вақтга кўчирилади.\nҲозирги вақтда амал қилаётган Меҳнат кодекси иш берувчиларга бирор-бир асосларга кўра ходимнинг таътилига ҳақ тўламаслик ҳуқуқини бермайди.\nАгар сиз мустақил равишда ёки ўз вакилингиз иштирокида иш берувчи билан бевосита музокараларда ихтилофни бартараф этишга муваффақ бўлмасангиз, ўз меҳнат ҳуқуқларингизни ҳимоя қилиш учун Бандликка кўмаклашиш туман (шаҳар) марказига, иш берувчи жойлашган жойдаги давлат меҳнат ҳуқуқ инспекторига ёки туман прокуратураси, шунингдек судга иш берувчингизнинг ҳаракатларини уларнинг меҳнат тўғрисидаги қонун ҳужжатларига мувофиқлиги нуқтаи назаридан текширишни талаб қилиб мурожаат этинг.


Мақолалар мазкур саъна бўйича сараланган: Среда, 25 Февраль 2015\nВатанга муҳаббат туйғусининг мўъжизакор куч-қудрати эзгуликлар яратишга қодир. Юртимиздаги тинчлик ва фаровонлик, жамиятдаги ўзгариш ҳамда янгиланишларнинг асосий манбаи ҳам шу, аслида!\nСреда, 25 Февраль 2015 10:30\nЙигирма мингинчи автомобиль\nСамарқанд автомобиль заводида йигирма мингинчи автомобиль ишлаб чиқарилди. Шу муносабат билан бу ерда тантанали тадбир бўлиб ўтди. Айтиш жоизки, сиқилган табиий газ билан ишлайдиган “Isuzu NPR82” русумли машина заводнинг 20 000-автомобили сифатида қайд этилди.\nСреда, 25 Февраль 2015 10:27\nТадбиркорлар ҳуқуқларининг муҳим кафолати\nЎзбекистон Республикаси Бош прокуратураси ташаббуси билан Олий хўжалик суди ҳамкорлигида “Тадбиркорликни қўллаб-қувватлашга оид қонунчилик ижросини таъминлаш масалалари” мавзуида онлайн-видеоконференция ўтказилди.\nСреда, 25 Февраль 2015 10:24\nСреда, 25 Февраль 2015 10:22\nДепутатлар Қонунчилик палатасининг 2015 йилга ва ундан кейинги йилларга мўлжалланган қонун ижодкорлиги, назорат-таҳлил фаолияти ҳамда ташкилий-ҳуқуқий тадбирлар дастурининг лойиҳасини муҳокама қилдилар.\nСреда, 25 Февраль 2015 10:19\nСоғлом бола — жамият кўрки, мамлакат таянчи\nПрезидентимиз Ислом Каримов раислигида 24 февраль куни Оқсаройда Ўзбекистон Болалар спортини ривожлантириш жамғармаси Ҳомийлик кенгашининг навбатдаги йиғилиши бўлиб ўтди.


ДАВЛАТ РАҚАМИ БЕЛГИСИНИ БЕРКИТГАН ҲАЙДОВЧИНИ ҚАНДАЙ ЖАЗО КУТМОҚДА? » Фаровон юрт\nБундай ҳолларда ҳайдовчиларга нисбатан қўлланиладигина жазо юзасидан “Тошкент” телеканали “Пойтахт вазият” кўрсатувида ИИВ ЙҲХББ инспектори Акмал Юнусов ойдинлик киритди.\nДавлат рақами белгисини беркитишга урунишлар бўлиши мумкинлигини инобатга олган ҳолда 2015 йилда қонунчиликка тегишли ўзгартиришлар киритилиб, маъмурий жазо чоралари кўзда тутилган. Бугунги кунда бу каби ўнлаб ҳолатлар аниқланди.\nМаъмурий жавобгарлик тўғрисидаги Кодекснинг 127-моддаси 2-бандига асосан бундай ҳолат аниқланган тақдирда фуқароларга энг кам иш ҳақининг 1 дан 3 бараваригача миқдорда, юридик шахсларга 3 дан 5 бараваргача бўлган миқдорда жарима солинади. Шунингдек беркитишда фойдаланилган ашёлар мусодара этилади. Бундан ташқари давлат рақами белгисини асли ҳолига келтириб бўлмас даражада зарар етказган ҳайдовчидан давлат рақами белгиси мусодара қилиниб, йўқ қилинади. Табиийки, бунда ҳайдовчи ҳам жарима тўлайди ҳамда янгидан давлат рақами белгисини олади. Бу эса ҳаражатларни икки янада кўпайтиради.\nAdmin. Жойлаштирган санаси: 13-05-2017, 13:08\nАсосий сахифа » Жиноят » ДАВЛАТ РАҚАМИ БЕЛГИСИНИ БЕРКИТГАН ҲАЙДОВЧИНИ ҚАНДАЙ ЖАЗО КУТМОҚДА?


Жиззах вилоятининг инвестиция лойиҳалари кўриб чиқилди – Қорақалпоғистон Ахборот Агентлиги\nСешанба, 24 Май\n16 февраль 2021, 8:09 665\nЖиззах вилоятининг инвестиция лойиҳалари кўриб чиқилди\nПрезидент Шавкат Мирзиёев 15 февраль куни Жиззах вилоятининг инвестиция лойиҳалари тақдимоти билан танишди.\nДавлатимиз раҳбарига мазкур вилоятда жорий йилда амалга ошириладиган 515 та лойиҳа ҳақида маълумот берилди. Лойиҳаларнинг умумий қиймати 35 триллион 500 миллиард сўм. Уларнинг натижасида йилига 25 триллион сўмлик маҳсулот тайёрлаш қувватига эга янги корхоналар, қарийб 23 минг иш ўрни ташкил этилади. 264 миллион долларлик импорт ўрнини босиш ҳамда 311 миллион долларлик экспорт имконияти яратилади.\nЖиззах вилоятида қурилиш материаллари, автомобилсозлик ва тўқимачилик саноати ҳамда қишлоқ хўжалиги тармоқлари катта салоҳиятга эга. Лойиҳаларни шакллантиришда ушбу соҳалар “драйвер” сифатида белгилаб олинган.\nМасалан, қурилиш материаллари саноатида 8 та лойиҳа режалаштирилган. Улардан бири – базальт толаси ва ундан турли материаллар ишлаб чиқаришга қаратилган. 723 миллиард сўмлик мазкур лойиҳа учун бугунги кунда ер ажратилган. Корхона шу йил учинчи чоракда ишга туширилиб, 205 та иш ўрни очилиши мўлжалланган.\nШунингдек, юқори маркали цемент, бетон плиталар, арматуралар, геосеткалар ишлаб чиқариш бўйича ҳам истиқболли лойиҳалар бор.\nАвтомобиль саноатида ҳам лойиҳалар кўзда тутилган. Масалан, микроавтобус, тижорат ва юк автомобиллари ишлаб чиқариш бўйича лойиҳа ички бозор учун ғоят зарур. Бу корхона жорий йил якунида фойдаланишга топширилиб, 500 киши иш билан таъминланиши режалаштирилган.\nЖиззах шаҳрида ташкил этиладиган тўқувчилик мажмуаси маҳаллий хомашёни чуқур қайта ишлаш, хотин-қизлар бандлигини оширишда муҳим ўрин тутади. 39 миллион долларлик мазкур корхона қурилиши бу йил ёзда бошланиб, келгуси йил ишга туширилади.\nТоғли ҳудудларда доривор ўсимликлар етиштириш, уларни қайта ишлаб, экспорт қилиш давлатимиз раҳбари кўрсатиб берган улкан имкониятлардан бири. Бугунги кунда мамлакатимизда шу соҳага ихтисослашган 7 та кластер фаолият юритмоқда. Хусусан, “BMB Trade Group” кластери томонидан Бахмал туманида заъфарон етиштириш ва қайта ишлаш йўлга қўйилмоқда. 30 миллион доллардан зиёд қийматдаги ушбу лойиҳа натижасида 200 киши ишли бўлади.\nШунингдек, қишлоқ хўжалигида чорвачилик, паррандачилик, гўшт ва сутни қайта ишлаш, ипак мато ишлаб чиқариш каби бир нечта лойиҳалар мўлжалланган.\nТақдимотда ушбу лойиҳаларнинг иқтисодий самарадорлиги, молиялаштириш манбалари ва инфратузилма масалалари муҳокама қилинди.\nПрезидент Шавкат Мирзиёев Жиззах вилоятининг салоҳияти бундан анча катта эканини, кўплаб йирик лойиҳаларни амалга ошириш мумкинлигини таъкидлади. Тўқимачиликда маҳаллийлаштиришни чуқурлаштириб, тайёр маҳсулотлар ишлаб чиқариш, янги ўзлаштирилаётган ерларда талаб юқори мева-сабзавотлар етиштириб, озиқ-овқат хавфсизлигини таъминлаш, ерости маъданларини ўзлаштиришга хорижий инвестициялар жалб этиш бўйича топшириқлар берилди.\nКоррупцияга қарши курашиш – муҳим 23 май 2022, 17:57\n“Ҳар бир миллат либоси – гўзаллик тимсоли” 23 май 2022, 16:33\n«Илҳом» мукофотига кимлар сазовор бўлди? 23 май 2022, 12:43\nОТМ ва мактаб ҳамкорлиги: Бўзатов туманига ташриф 23 май 2022, 9:57\nМўйноқдаги мактабга сув тозалаш ускунаси ўрнатилди 23 май 2022, 9:55\nСифатли уруғлик дон етиштириш назоратда 23 май 2022, 9:52\nКорея элчиси “Тахиатош ИЭС”да 23 май 2022, 9:49\nҚўлбола усулда тайёрланган алкоголь маҳсулоти сотувига чек қўйилди 20 май 2022, 16:06\nЭсселар танлови ғолиблари тақдирланди 20 май 2022, 16:03\nГеология-қидирув ишлари бўйича дастур ишлаб чиқиш вазифаси қўйилди 20 май 2022, 9:14\nЎзбекистон ва Қирғизистон Президентлари икки томонлама ҳамкорликнинг долзарб масалаларини муҳокама қилдилар 20 май 2022, 9:09\nФуқаро мурожаатини ўз вақтида кўриб чиқмаган мансабдор шахс жавобгарликка тортилади 19 май 2022, 17:31


Сирдарёлик «хакер» 67 кишининг ҳисобидан пул...\n15.03.2019 19:34 0 561\nБугунги ҳаётимизни ахборот технологияларисиз тасаввур қилиш жуда мушкул. Аммо ҳаётда ҳар бир нарсанинг яхши ва ёмон томони бўлгани каби технологиялар ютуқларидан ғараз мақсад йўлида фойдаланаётган кимсалар ҳам учраб туради.\nАйни шундай жиноий қилмишлар учун Жиноят кодексининг «Ахборот технологиялари соҳасидаги жиноятлар» бобида жавобгарлик белгиланган. Хусусан, компьютер тизимида сақланаётган ёки узатилаётган ахборотни рухсатсиз йўқ қилиб юбориш, тўсиб қўйиш, модификациялаштириш, ундан нусха кўчириш ёки уни қўлга киритиш мақсадини кўзлаб компьютер дастурларини яратиш ёки мавжуд дастурларга ўзгартиришлар киритиш, худди шунингдек, махсус вирус дастурларини ишлаб чиқиш, улардан қасддан фойдаланиш ёки уларни қасддан тарқатиш — энг кам ойлик иш ҳақининг юз бараваридан уч юз бараваригача миқдорда жарима ёки икки йилгача озодликни чеклаш ёхуд икки йилгача озодликдан маҳрум қилиш билан жазоланади. Борди-ю, ўша ҳаракатлар жуда кўп миқдорда зарар етказган ҳолда, бир гуруҳ шахслар томонидан олдиндан тил бириктириб, такроран ёки хавфли рецидивист, уюшган гуруҳ томонидан ёки унинг манфаатларини кўзлаб содир этилган бўлса, икки йилдан уч йилгача озодликни чеклаш ёхуд икки йилдан уч йилгача озодликдан маҳрум қилиш жазоси нақд.\nБоёвутлик Жамшид Жумақулов (исм-фамилиялар ўзгартирилган) ҳам шахсий манфаати йўлида ана шундай жиноятга қўл уриб, бир эмас, икки эмас, нақ 67 нафар кишини чув туширди.\nХўш, қандай қилиб дерсиз?\nАввалига у ўзи режалаштирган «усул»ни синаб кўрмоқчи бўлди. Шу мақсадда 2018 йил 10 январь куни ўзининг «Леново» русумли уяли телефон аппарати орқали Шоҳжаҳон Омонов номидаги +998 9. ...-88-82 рақамидан «Телеграм» ижтимоий тармоғига кириб, бу рақамга ўзининг шахсий профилини очади. Сўнгра тармоққа ўзи юклаб олган «Sexy girls» номли вирус дастурини Жавлонбек Аҳмаджонов номига очилган телеграм рақамига юборади. Оқибатда Жавлонбекнинг телефон аппарати блок ҳолатига тушиб қолади. Кейин Жамшид Жавлонбекка қўнғироқ қилиб, телефонини блокдан ечиб бериш эвазига «CLICK» хизмати ва «PAYNET» тизими орқали юқоридаги ...-88-82 рақамга 17 000 сўм тушириш зарурлигини айтади ва ниятига етади.\nАлбатта, режа «синов»дан муваффақиятли ўтгач, Жамшид энди каттароқ пул ўмаришга киришади. Бинобарин, юқоридаги усулда секин-аста 20 000 сўм, 30 000 сўм, 50 000 сўм ва 80 000 сўм тарзида Сирдарё ва Жиззах вилоятида истиқомат қилувчи фуқароларнинг пластик карточкасидаги пулларини ўғирлай бошлайди. Пировардида «қаҳрамонимиз»нинг иштаҳаси очилгандан очилиб, фириб тўрини янада кенгроқ ёйиш ва ўмараётган пуллар салмоғини янада оширишга тушди.\nЯъни, 2018 йил 17 март куни Раъно Хайитбоева номидаги уяли телефондан «Телеграм» ижтимоий тармоғи орқали «Sexy girls» номли вирус дастурини Ёрқиной Тешабоеванинг телефонига қасддан юбориб, унинг телефонини ишдан чиқаради. Сўнг «CLICK» хизмати орқали 5 000 сўм пул туширишини айтиб, Ё.Тешабоеванинг пластик картаси махсус ҳимоя рақамини билиб олади. Бироқ 5000 сўм ўрнига Ёрқинойнинг 298 000 сўм пулини яширин равишда ечиб олади. Шу тариқа Наргиза Хуррамованинг 280 000 сўм, Гулбаҳор Яхшибоеванинг 400 000 сўм, Одилбек Усановнинг 290 000 сўмини яширин равишда ечиб олади.\nБуни қарангки, 2018 йил 4 апрель куни пойтахтимизда яшовчи Нозимахон Исаеванинг +998 97 ...-...-14 рақами ҳам тўсатдан қулфланиб қолади. Ўша пайтда аёлнинг телефонидан келини фойдаланаётган эди.\nКелин бояқиш телефон қулфлангани боис қайнонасининг олдида хижолат бўлиб турган пайтда «Қўнғироқ қилинг» деган «SMS» хабар келади. Шунга кўра, келин бўлмиш ўша рақамга сим қоқади. Нариги томондан эса, гўшакни Жамшид кўтаради.\n— Телефонингизни блокдан чиқариб бераман. Фақат ҳисобимда пул йўқ. Пластик карточкангиздан йигирма минг сўм тушириб олсам, кейин чиқариб берардим, — дея аврайди у.\nКелинидан бу гапни эшитган соддадил Нозимахон бўлса, тезроқ муаммога нуқта қўйиш мақсадида унинг таклифига рози бўлади. Аммо фирибгар тап тортмай аёлнинг пластик карточкасидан 752 450 сўм пулни ечиб олади-ю, қайтиб унинг қўнғироқларига жавоб бермай қўяди.\nШундан сўнг Ж.Жумақулов «қадами»ни янада катталаштириб, миллионларга қўл уради: Ш.Омонов номидаги рақам орқали Ўктам Жумаевнинг пластик карточкасидан 1 041 000 сўмни ечиб олади. Қисқаси, у 67 нафар фуқаронинг 5 536 043 сўм маблағини фирибгарлик йўли билан қўлга киритади. Фақат 2018 йил 2 май куни ўзини ИИБ ходимлари қидиришаётганини билиб, жиноят изларини яширишга киришади. Яъни, Гулистон шаҳридаги бозорга бориб, юқоридаги маблағни 5 фоиз чегирма эвазига нақдлаштириб олади. «Леново» русумли уяли телефонини эса, Янгиер шаҳар бозорида нотаниш шахсга 350 000 сўмга сотиб юборади. Бироқ кўп ўтмай, қонун ҳимоячилари уни қўлга олишади.\nТергов ва суд жараёнида судланувчи 17 нафар жабрланувчига етказган 3 310 551 сўмлик зарарни қоплади. Айрим жабрланувчилар эса, 15 000 сўм ёки 20 000 сўмлик зарарни арзимас деб билганлари боис воз кечишди. Шунга қарамай, айбдордан 50 нафар жабрланувчининг фойдасига 2 225 492 сўм зарарни ундириш белгиланди.\nУмид қиламизки, Ж.Жумақуловнинг аянчли қисмати компьютер дастурлари ва бошқа ахборот технологиялари билан ишловчи ҳамюртларимизга сабоқ бўлади. Зеро, ғайриқонуний қилмиш ҳеч қачон жазосиз қолмайди.\nжиноят ишлари бўйича Ховос тумани судининг раиси\nхакер Сирдарё фирибгар пластик карточка


АҚШда Tesla автомобили иштирокида ўлим билан якунланган биринчи ЙТҲ бўйича суриштирув иши ёпилди\n12:19 / 20.01.2017\nАҚШ ҳаракат хавфсизлиги миллий бошқармаси ҳайдовчисиз Tesla автомобили иштирокидаги ўлим билан якун топган йўл-транспорт ҳодисаси бўйича ишни ёпиши ҳақида маълум қилди. Воқеа 2016 йилнинг май ойида юз берган, деб хабар берди Business Insider маҳкама баёнотига асосан.\nБошқарма мутахассислари Tesla Model S автомобилида бундай моделдаги машиналарни қайтариб олиш имконини берувчи носозликларни топмаган.\nҲисоботда айтилишича, Tesla автомобилларида ҳайдовчи ва йўловчилар ҳаётига жиддий хавф туғдириши мумкин бўлган носозликлар топилмаган, шунинг учун бу масала юзасидан кейинги ишлар “бутунлай мантиққа тўғри келмайди”.\nШу билан бир қаторда, бошқарманинг таъкидлашича, суриштирув ишининг ёпилиши маҳкама автомобиль хавфсизлиги билан боғлиқ бўлган носозликларни қидиришдан тўхтатишини англатмайди.\nTesla Motors компанияси 2016 йилнинг июнида йилнинг май ойида унинг автомобили Флорида штатидаги йўллардан бирида тиркамали юк машинаси билан тўқнашиб кетганини маълум қилди. Ҳалокат оқибатида машина ҳайдовчиси Жошуа Браун ҳалок бўлди. ЙТҲ автопилот режимидаги Tesla иштирокида содир бўлган биринчи бахтсиз ҳодисага айланди.\nАвтомобиль юк машинаси тиркамаси тагидан ўтиб кетиб, электрузатиш линияси билан тўқнашган.\nTesla ҳайдовчи ҳам, автомобиль ҳам ёрқин осмон фонида тиркаманинг оқ томонини кўришмагани, шунинг учун тўхтатиш тизимидан фойдаланишмаганини маълум қилди. Бошқа мутахассислар эса Браунда тўқнашувга қадар йўлдаги тўсиқни кўриш ва чоралар кўриш учун камида етти сония вақт бўлганини аниқлашди.\nАҚШ транспортдаги хавфсизлик бўйича Миллий кенгаши 2016 йилнинг июлида ЙТҲ билан боғлиқ ўз суриштируви натижаларини тақдим этди. Унда автомобиль белгиланган даражадан анча юқори тезликда ҳаракатлангани айтилган: соатига 104,6 километр тезликка рухсат берилган йўл қисмида 119 км/соат.


“Тошкентсут” янги хўжайинни кутмоқда\nТўлқин Ўзбекистон матбуоти хабарларига қараганда, “Тошкентсут” очиқ акциядорлик жамияти қимматбаҳо қоғозлари пакетининг асосий қисмини Россиянинг “Вимм-Билль-Данн” компанияси сотиб олишга ҳозирлик кўрмоқда.\nМаълум бўлишича, “Вимм-Билль-Данн”нинг Ўзбекистондаги молиявий маслаҳатчиси Тошкентдаги “Carthill Capital” компанияси ҳисобланади. Компаниядан олинган маълумотларга кўра, ўтган йили Москвада “Вимм-Билль-Данн” ва “Carthill Capital” ўртасида “Тошкентсут” акцияларининг асосий пакетини сотиб олиш ҳақида шартнома имзоланган.\nМаҳаллий матбуотда ёзилишича, акциялар олди-сотдиси тез кунларда, эҳтимол яқин бир ой ичида амалга оширилиши мумкин. Агар “Вимм-Билль-Данн” “Тошкентсут”нинг 60 фоиз акциясини сотиб олса, у корхонанинг асосий соҳибига айланади. Шундан сўнг у корхонани замонавийлаштириш учун 10 миллион АҚШ доллари миқдорида инвестиция жалб қилиши режалаштирилаётгани айтилмоқда.\n“Тошкентсут” корхонаси 1975 йилда ишга туширилган бўлиб, у бир кунда 300 тонна сутни қайта ишлаш қувватига эга. Корхона бош муҳандиси Баҳодир Илёсовнинг маълум қилишича, ҳозирги кунга келиб “Тошкентсут” ўз қуввати даражасида ишламаётир. Чунки мавжуд ускуналар жуда эскириб қолган.\nКорхонада ишлаб чиқариш қувватининг пасайишига Ўзбекистонда чорвачилик маҳсулотлари тайёрлаш ҳажмининг камайиши билан боғлиқ эмасми? Б.Илёсов бу ҳам мавжуд муаммолар сабабларидан бири эканини эътироф этди. Бундан ташқари, унинг таъкидлашича, корхонанинг айланма маблағи камайиб кетган.\nЧорвачилик соҳаси мутахассисларининг фикрича, сўнгги 10-15 йил мобайнида Ўзбекистонда чорвачилик, хусусан, наслчилик инқирозга юз тутган. Бу эса, ўз навбатида, чорвачилик маҳсулотларини қайта ишлаш корхоналарининг оғир аҳволга тушишига олиб келган.\nАммо Қишлоқ ва сув хўжалиги вазирлиги матбуот хизмати раҳбари Соҳибжон Акромов сўнгги уч йилда Ўзбекистонда сут ишлаб чиқариш ҳажми муттасил ошганини маълум қилди. Унинг айтишича, “Тошкентсут”нинг инқирозга юз тутишига асосий сабаб корхонанинг рақобатга дош бера олмаганидир. Швейцариянинг “Нестле” компанияси Ўзбекистонга кириб келиб, ички бозорнинг асосий қисмини эгаллаган. У вилоятларда кўплаб шахобчалар очган ва аҳолидан арзон нархда сут сотиб олишни йўлга қўйган.\n“Тошкентсут” бош муҳандиси Б.Илёсовнинг сўзларига қараганда, “Вимм-Билль-Данн” Ўзбекистонда фаолият бошласа, маҳаллий хомашёдан фойдаланиши, шунингдек, Россиядан қуруқ сут шаклидаги хомашё келтириши мумкин.


Манзура: Ҳамма жойим ёпиқ, ундай бўлсанг ҳам ёқмайсан, бундай бўлсанг ҳам - - - www.Voydoda.com - Развлекательный портал -\nМанзура: Ҳамма жойим ёпиқ, ундай бўлсанг ҳам ёқмайсан, бундай бўлсанг ҳам\n30 Ноя 2016(21:09)\nХонанда Манзуранинг Instagram саҳифаси диний мазмундаги гап-сўзлар билан тўйинган, деб ёзди «Sayyod.com». Мухлислар эса унинг фикрлари кўринишига мутлақо зид бўлаётгани ҳақида изоҳларда фикр билдирган.\nШундан келиб чиқиб «Sayyod.com» Манзурага санъатдан кетиш фикри пайдо бўлгани ёки йўқлиги борасида савол билан мурожаат қилди:\n«Нега энди?! Кетмайман! Исмимни Ҳизр бобо қўйган. Одамнинг тақдири ёзиб қўйилган бўлади. Менинг тақдиримга шу касб ёзилган. Бу менинг синовим, тўғри юриш керак, тамом. Ишим менга жуда ҳам ёқади. Ҳар бир касбда йўлдан ургувчи нарса бор, одам нафси деб айнияпти», — деб жавоб берган Манзура.\nДиний фикрларингиз шоу-бизнесдаги ўрнингизга зид деган фикрлар билдирилмоқда, «Рамео» клипига қолдирилган изоҳларда кўринишингиз бунга мос эмаслиги айтилган, дея билдирилган фикрга Манзура шундай жавоб берди:\n«Қандай кўринишда бўлишим керак экан? Кўринишим доимгидек, шунчаки ёшимга ёш қўшиляпти. Худога шукр, ҳамма жойим ёпиқ бўлса… Ундай бўлсанг ҳам ёқмайсан, бундай бўлсанг ҳам. Клипда яланғоч эмасман-ку, тавба, одамларни ҳам тушуниб бўлмайди. Ундаги имиджим дағалроқ бўлса, бу Худони унутди деганимас-ку. Бундай ноўрин танқид қилаётган одамларни очиғи тушунмадим».\nТеги: Манзура: Ҳамма жойим ёпиқ, бундай бўлсанг ҳам, ундай бўлсанг ҳам ёқмайсан


Ёлғиз дарвеш | www.ziyouz.uz\nБош саҳифа ҲикматномаИбратли ҳикоятларЁлғиз дарвеш\nОдамлар ва уларнинг ёмонликларидан йироқ юрган, қалби Аллоҳ ишқи билан лиммо-лим бир дарвеш бор эди. У ўта қаноаткор эди. Мол-мулк ва иззатга ҳеч аҳамият бермас; биргина хирқа билан озгина луқмани идора қилган эди. Бир куни у ўз хаёли билан ўтирар экан, ёнидан шу мамлакатнинг подшоҳи ўтиб қолди. Аммо, дарвеш ҳалиям бошини кўтармай, ишқий хаёлларидан сархуш ҳолда ўтирарди. Иззат-икром кутган подшоҳ, дарвешнинг бу ҳаракатидан ғазабга келди. Ва дарвешга қараб минғиллади:\n–Зотан, бу хирқалилар ҳайвон кабидирлар. Инсонлик нималигини билмаслар.\nПодшоҳ бир-икки одим олдинга ташлаганидан сўнг, вазир келиб дарвешга:\n–Эй, дарвеш! Ер юзининг подшоҳи ёнингдан ўтди ҳозир. Нега туриб ҳурмат кўрсатмадинг? – деди. Дарвеш шундай жавоб қайтарди:\n–Подшоҳингга айт, ким ўзидан умид қилса, ҳурматни ундан кутсин! Шуни ҳам билсинки, подшоҳлар халқни қўриқлаш учундир. Ҳар қанча давлат ва қудрат унинг қўлида бўлса ҳам, подшоҳ йўқсилнинг қўриқчисидир. Қўй чўпон учун эмас, чўпон унинг хизмати учундир.\nПодшоҳ узоқроқда турса ҳам бу суҳбатни бефарқ ўтказиб юборолмади. Дарвешнинг гапларини эшитиб, унинг ёнига келди ва:\n–Тила, тилагингни эй, дарвеш, – деди.\n–Тилагим шуки, бир лаҳза оромимни бузма! –деб жавоб берди дарвеш. Подшоҳ бу жасур ва кескин заколи дарвешга тан бериб:\n–У ҳолда менга насиҳат қил, – деди. Дарвеш:\n–Ҳозир қўлингда неъмат кўплигида фирк юрит. Бу давлат ҳам, салтанат ҳам қўлдан қўлга ўтиб кетади. Ёзилган қадар келиб йиғиларкан, шоҳ ва гадонинг бир-биридан фарқи қолмайди.\nҲеч бир вазият бардавом эмас. Ҳар қандай фаровончиликнинг ҳам охири бор. Бойлар қашшоқлашиб қолиши мумкин, мансабдагилар пастга тушиши ва ёшлар кексайиб қолиши мумкин. Ҳамма ҳам бир куни бу фоний дунёни тарк этади. Ҳар бир нарса биз учун ибратдир. Ундан вақтида хулоса чиқариш лозим.\n← Аввалги Аввалги Кекса паҳлавон\nКейинги → Кейинги: Подшоҳ билан деҳқон


Истанбул-Тошкент рейси самолёт двигателига қуш урилгани сабабли қолдирилди – Газета.uz\n«Ўзбекистон ҳаво йўллари» самолёти двигателига қуш урилгани сабабли Истанбулдан Тошкентга уча олмади.\n27 ноябр 2018, 19:15 Жамият\n«Ўзбекистон ҳаво йўллари» Миллий авиакомпаниясининг HY272 рейс билан Истанбулдан Тошкентга парвоз қилувчи самолёти двигателига қуш урилгани сабабли уча олмади. Бу ҳақда авиаташувчи матбуот хизмати хабар қилди.\nBoeing 767 самолётининг носоз экани ҳаво кемасининг HY271 рейси билан Тошкентдан Истанбулга учиб келганидан сўнг аниқланди. Самолётни кўрикдан ўтказишда қуш урилиши натижасида вентиляторнинг икки дона курагига шикаст етгани аниқланди.\nШикастланган самолётни таъмирлаш учун зарур ускуна ва эҳтиёт қисмлар тунги рейс билан Тошкентдан Истанбулга етказилади. Улар олинганидан сўнг самолёт яқин муддатларда фойдаланишга топширилади, дея қайд этди компания.\nHY272 рейси носозлик тўлиқ бартараф этилгунига қадар ушлаб турилади. Йўловчилар меҳмонхонага жойлаштирилди.


Журналист дафн қилинди\n18 май 2021, Тошкент вақти: 01:38\nБугун Севастополда ўтган ҳафта Москвада номаълум шахс томонидан ўлдириб кетилган "Новая газета"нинг штатсиз мухбири Анастасия Бабурованинг дафн маросими бўлиб ўтди.\nБабурова адвокат Станислав Маркеловга отилган ўқдан оламдан ўтган эди. Адвокатнинг ўзи жума куни Москвада дафн қилинди.\nСтанислав Маркелов рус генерали томонидан ўлдирилган чеченистонлик қиз оиласига адвокатлик қилиб келаётган эди.\nМосквада қотиллик чечен қизини ўлдирганлик айби билан қамалган рус зобити Юрий Буданов озодликка чиқарилиши арафасида содир этилди.\nРоссия прокуратураси Маркеловнинг ўлдирилиши унинг касбий фаолияти билан боғлиқ бўлиши мумкинлигини эҳтимолдан холи қилмади.\nАйни пайтда¸ маҳаллий ва халқаро ҳуқуқ ҳимоячилари Россия ҳукуматини ушбу қотиллик юзасидан холис тергов ўтказишга чақирмоқда.


1. Январь. Бу ойда сабрли ва чидамли аёллар дунёга келган. Уларда эркаклардай қатъийликни кўрасиз. Бу тоифа аёллар муаммолари билан ўртоқлашишмайди, ҳасрат ҳам қилишмайди. Мағрур бўлиб барчасини ўзлари ҳал килишади. Январь аёллари ошxонада пазандалар, аммо уй тозалашни унчалик ҳам ҳушламайди.


Турк депутати: Киевни Ғарбга бўйсунгани учун визасиз тартиб билан мукофотлашди\n12:20 / 16.12.2016 12879\nЕвропарламентнинг Украина билан виза тартибини бекор қилишини Ғарб назоратига рози бўлган Киев учун мукофот деб қабул қилиш мумкин. Туркия парламентининг ҳукмрон Адолат ва тараққиёт партиясидан депутати, ЕИ билан ўзаро ҳамкорлик парламент комиссияси аъзоси Жахит Озкан Sputnik Türkiye агентлиги билан суҳбатда шундай фикрни билдирган.\n"Европарламент бу қарорни қабул қилар экан, Украина у ёки бу шартни бажарганига эътибор бермаган, балки Киевнинг Ғарб иқтисодий, сиёсий, маданий назоратига ўтишни маъқул кўрганини асос қилиб олган", — деб ҳисоблайди парламентарий.\n"Шунга қарамай, гарчи ЕИ Украинага ёрдам бераётгандек тасаввур уйғотса-да, ўрта ва узоқ истиқболда Ғарб Украинани унинг сиёсий манфаатларига хизмат қилдиришга уринаётганининг гувоҳи бўламиз", — деган Озкан.\nУнинг сўзларига кўра, Туркия ҳам июль ойидаги давлат тўнтаришига уриниш муваффақиятли амалга ошганида визасиз тартибни қўлга киритиши мумкин эди. Бироқ, Туркия "бошқа йўлни танлаган" ва ўзининг суверен ҳуқуқини ҳимоя қила олди. Шу сабабдан, унга визасиз тартиб тақдим этилмади. Натижада, деб қўшимча қилган турк депутати, мамлакат Европарламентнинг "дўстона тузилма эмас"лигига ишонч ҳосил қилган.\n15 декабрь куни Европарламент учинчи мамлакатлар учун визасиз тартибни тўхтатиш механизмини маъқуллади. Бундай усулнинг мавжуд бўлмагани Украина ва Грузияга визаларни бекор қилиш имконини бермаётган эди. Еврокомиссиядаги манбанинг РИА “Новости” агентлигига маълум қилишича, ЕИ 2017 йил баҳоридан Украинага визаларни бекор қилиши мумкин.\n«Шахсан ўзим олиб чиққанман». Порошенко Майданда ҳалок бўлганлар ҳақида


08:00 / 23.10.2020 393 pdf Ўқиш режими + -\nИброҳим ибн Адҳамнинг ходими Иброҳим ибн Башшор айтади: «Бир куни хожамга «Эй Абу Исҳоқ, бу ҳолатга қандай етишгансиз?» дедим. У киши ҳаётларини ҳикоя қилиб кетдилар: «Отам Хуросон подшоҳларидан бўлиб, Балхда туғилган. Бир куни овга чиқдик. Отимни миниб, итимни етаклаб йўлга тушдим. Бир пайт қуёнми, тулкими кўринди. Отимни тезлатиб кетаётсам, орқамдан «Сен бунинг учун яратилмагансан, бунга буюрилмагансан ҳам!» деган овоз эшитилди. Атрофимга қарасам, ҳеч ким йўқ. «Аллоҳ иблисни лаънатласин», дедим-да, отимни югуртириб кетавердим. Шу пайт янада баланд овозда «Эй Иброҳим! Сен бунинг учун яратилмагансан, бунга буюрилмагансан ҳам!» деган овоз эшитилди. Атрофимга қарасам, яна ҳеч ким кўринмади. «Лаънати шайтон!» дедим-да, отимни миниб кетавердим. Шунда эгарим ортидан: «Эй Иброҳим! Сен бунинг учун яратилмагансан, бунга буюрилмагансан ҳам!» деган овоз эшитилди. Ана шунда бу овоз шайтондан эмаслигини билдим. Тўхтаб, «Огоҳ қилдинг, огоҳ қилдинг», дедим. Ўшанда Аллоҳ таолодан огоҳлантирувчи келган экан. Ўзимга ўзим «Аллоҳ мени сақлаган ушбу кундан кейин сира осийлик қилмайман», дедим».\n20:00 / 22.10.2020 917\n13:19 / 17.10.2020 657\n1726 20:30 / 24.01.2019\nСулайм Розий ё нусха кўчирар, ё дарс берар, ё ўқир, ё тиловат қиларди, унинг бўш вақти бўлмаган. Ҳофиз ибн Асокирнинг .Табйину кизбил муфтарий, ва Тожуддин давоми...\n557 14:40 / 08.03.2020\nИнсон нақадар заиф!\nУшбу нуқта, Аллоҳ таолонинг изни билан, инсоннинг умр бўйи шол бўлишига ёки ер остига дафн этилишига сабаб бўлади.Бу нуқта ер юзидаги энг золим кимсани ҳам жим давоми...\n874 17:00 / 24 январь


Бахтигул нега ўз жонига қасд қилди?\nКузатувчиларга кўра¸ Тожикистонда яшовчи миллий озчилик вакилларининг ўз тилида таълим олиши қийинлашиб бормоқда.\nДушанбедаги Миллий университетнинг миллати қирғиз бўлган талабаси Бахтигулнинг ўз жонига қасд қилишига,айтилишича¸ тожик тилини яхши билмагани учун яккалангани ва масхаралангани сабаб бўлган.\nПрезидент квотаси асосида ўқишга кирган Тожикистон Миллий университетининг 1- курс талабаси Бахтигул Харибек қизи жорий йил 3 апрелидан 4 апрелига ўтар кечаси университет биносининг 4 қаватидан ўзини ташлаб юборди.\nТожикистон Миллий университетининг физика факултети биносига кираверишда Бахтигулнинг хотира бурчаги ташкил этилган. Унда талаба ва ўқитувчилар, улар таъбири билан айтганда, сирли тарзда ўлган қизнинг жуда қисқа ва камтарона ҳаётидан ҳикоя қилишади.\nБахтигул Харибек қизи Бадахшон вилоятининг Мурғоб туманидаги мактабларнинг бирини битиргач, президент квотаси асосида университетнинг физика факултетига ўқишга кирган.\nАммо қизнинг “талабалик олтин даври” узоқ давом этмади. Етти ойлик таҳсилдан сўнг у ҳаёт билан видолашди.\n4 апрел куни эрталаб университет ҳовлисидан топилган жасадни текширган суд - тиббий экспертлари мажбурий ўлим ёки номусга тажовуз қилингани белгиси топилмаганини билдиришди.\nАгар экспертлар хулосаси тўғри бўлса, эндигина 18 баҳорни қарши олган бу қизни ҳаётдан бездирган нарса нима бўлди¸ деган савол кун тартибига чиқмай қолмайди.\nДушанбе шаҳар Шоҳмансур туман прокуратураси ходимлари ҳозирча бу ўлим сабабларини ўрганишмоқда. Шу боис улар бу саволга ҳозирча жавоб бера олмасликларини айтдилар.\nАммо мавзу юзасидан биз билан суҳбатлашган талаба ва ўқитувчилар бу борада турлича тахминларни билдирмоқдалар.\nАйримларга кўра, тожик тилини яхши билмаган қирғиз қиз атрофдагиларга ўз фикрларини баён қила олмаган ва яккаланиб қолган. Ёғизлик уни ўз жонига қасд қилишига сабаб бўлган.\nБошқа тахминларда эса, қизнинг руҳий касал экани айтилади.\nАммо Бахтигул ўқиган гуруҳ раҳбари, физика факултети декани ўринбосари Малоҳат Файзиева, қиз жуда камгап ва соғлом бўлганини таъкидлайди.\n- Қоида бўйича биринчи курслар, хусусан, чекка қишлоқлардан келган студент қизларнинг аҳволидан деярли ҳар кун хабардор бўлиб турамиз.\nБахтигул жуда паст овозда суҳбатлашар эди. Ҳатто сўнгги жумлалари эшитилмай ҳам қолар эди. Аҳвол сўрасам ҳар дойим “ҳаммаси яхши” деб жавоб берарди , дейди декан ўринбосари.\nМуаллима Бахтигул билан фақат ўзбекча суҳбатлашганини, чунки Мурғоб туманилик бу қиз тожикчада равон гаплаша олмаганини айтди.\nБошқа бир суҳбатдошимиз, марҳуманинг ҳамкурси Мижгонанинг айтишича, Бахтигул тожик тилини билмагани учун бошқаларга фикрларини тушунтиришга қийналган. Айнан шу сабабли у ҳамкурслари билан кам суҳбатлашган.\nМижгона ўзбек тилини озроқ билгани учун Бахтигул фақат у билан дўстлашган ва мавзулар фақат дарс ҳақида бўлган.\n-У тушунмаган дарсларини ўзбекчада тушинтириб беришимни сўрар эди. Мен ҳам имкон қадар унга кўмаклашардим. Тожик тилини унга ўргатишга ҳаракат қилардим. Лекин унинг руҳий беморлигини ҳеч қачон сезмаганман. Менимча, у соғлом эди, дейди Мижгона.\nПсихолог Нафиса Юнусованинг таъкидлашича, узоқ қишлоқлардан шаҳарга келиб, мустақил ҳаётга киришган 1- курс талабаларига ўқиш ва ўзга муҳитга мослашиши жуда қийин кечади.\n- Айнан мана шу омил, яъни фикран жамиятдан ажралиб қолишлик, ўзига ҳамдард ва ҳамсуҳбат топа олмаслик қиз учун қаттиқ зарба бўлган бўлса ажаб эмас.\nЁшлар муомаласида кўп учрайдиган мавридсиз шўхликлар, таҳқирлаш, масхаралашлар ҳам қизни ўз жонига қасд қилишига сабаб бўлиши мумкин.\nЁшлар баъзан шўхлик тарзида у ёки бу калималарни ишлатиб юборишади, аммо бу ҳазил бошқа киши учун қанчалик оғир ботишини ўйлашмайди.\nБалки тожик тилини билмаган қирғиз қиз талаффузи шундай қалтис ҳазилларга мавзу бўлган бўлиши мумкин, дейди психолог Юнусова.\nРуҳшунос фикрича, айнан шундай фожиаларнинг олдини олиш учун университет ходимлари пойтахтга билим излаб келган миллий озчилик вакиллари билан алоқа ўрнатишлари ва уларга яхши муносабатда бўлишни бошқаларга ўргатишлари зарур.\nШу ўринда қайд этиш жоизки, 7 миллиондан кўпроқ аҳолига эга Тожикистонда ўзбек, қозоқ, қирғиз, рус, туркман, арман каби турли миллий озчилик вакиллари яшайдилар.\nБу мамлакатда ўзбек ва руслардан ташқари бошқа элатлар фарзандлари учун ўз она тилида мактаб ёки адабиётлар йўқ. Шунинг учун улар тожик ёки рус мактабларида таҳсил олишга мажбурлар.\nТожикистон Таълим вазирлиги қарорига кўра, ўзбек ва рус мактаблари битирувчилари олийгоҳларнинг бюджетдан молиялаштириладиган гуруҳларида ўқиш ҳуқуқига эга эмаслар.\nУлар вазирлик белгилаган нархдаги шартнома асосида ўқишлари шарт.\nШунинг учун бўлса керак, сўнгги йиллар аксарият ўзбек оилалар фарзандларини тожикча мактабларга топширишга мажбур бўлмоқда.\nАммо тожик тилини ўзлаштиришда қийинчилик сезаётган миллий озчилик вакиллари, хусусан, русларнинг Россияга, қирғизларнинг Қирғизистонга, қозоқларнинг Қозоғистонга кўчиб кетаётганларига оид маълумотлар ҳам йўқ эмас.


Дино Буццати. Афсунгар (ҳикоя) | www.ziyouz.uz\nБош саҳифа Жаҳон насри онлайн антологиясиДино Буццати (1906-1972; Италия)Дино Буццати. Афсунгар (ҳикоя)\nКим ўзи у? Нима иш қилади? Ҳеч қачон бунинг тагига ета олмаганман. Унинг озғин-қотма, ёвқур юзи билан мийиғидаги истеҳзоли табассуми… Бироқ энг ўзига хос жиҳати шундаки, у ҳар қандай одамда “Мен бу кишини қаэрдадир кўрганман” деган янглиш тасаввур уйғотади. Баъзилар уни афсунгар деб қатъий ишонишади.\n– Менга яна шуни айт-чи, масалан, сен бирон меҳмонхонага кирганингда оти-зотинг билан касби-корингни сўрашди дейлик. Ўшанда сен “ёзувчиман” деб жавоб қайтарганингда, бу сенга алланечук бемаънидек туюлмайдими?\n– Ёзувчи, ёзувчи! – ошкора калака қилди у. – Нима, сен ҳали ўзингни жиддий қабул қилишларини истайсанми? Бизнинг дунёмизда ёзувчи деганлари кимга нима учун керак?.. Муғомбирлик қилмай яна бир гапни очиқ айт-чи… Сен китоб дўконига кириб, расталарга қараганингда…\n– Деворлар бўйлаб то шипга қадар тизилишиб турган турли-туман китоблар, кейинги ойларнинг ўзидаёқ ёруғлик кўрган минглаб-минглаб китоблар… шуларга ишора қилаётган бўлсанг керак, а?.. Қараб туриб, буларга қўшимча мен ҳам яна бир китоб ёзяпманми деб ўйлайман-да, қўлим ишга бормай қолади. Бир неча чақиримга чўзилиб кетган, тоғ-тоғ бўлиб уюлиб ётган сархил мевалару сабзовотларга бой улкан бозорда сўлиган сабзини сотиш умидида турган болакайга ўхшатаман ўзимни… Дилингдагини топдимми?\n– Мени тўғри тушун, – баттар авж қилди Скясси, – сен ёзган ҳамма нарсалар менга мутлақо ёқмайди демоқчи эмасман, йўқ, шахсан сенга ҳеч бир эътирозим йўқ. Бироқ сен ва сенга ўхшаган минглаб одамлар ўз умрларингизни ҳаётда ҳеч қачон бўлмаган тарихларни ёзиб ўтказасизлар. Бунинг устига, уларни ёруғликка олиб чиқадиган ноширлар ҳам топила қолади. Сотиб оладиган одамлар ҳам топилади. Сизлар шу йўл билан даста-даста пул топасизлар. Газеталар улар ҳақида ёзишади. Мунаққидлар уларга сон-саноқсиз тадқиқотларини бағишлайди. Бу тадқиқотлар ҳам ўз навбатида нашр этилади-да, дўконларда муҳокама қилинади… Биринчи сатридан то охирига қадар бичиб-тўқилган уйдирма тарихлар! Ўйлайманки, ҳатто сенинг ўзингга ҳам буларнинг бари ўтакетган ақлсизлик бўлиб туюлса керак? Тағин бу атом бомбалари-ю, сунъий йўлдошлар асрида!.. Сенингча, бу масхаравозлик ҳали узоқ давом этадими?\n– Хўш, ўзинг айт, сизлар кимга кераксизлар? – тантана қилди Скясси – Адабиёт, санъат – чиройли, баландпарвоз сўзлар! Аммо бизнинг давримизда санъат ҳам овқат, атир, шаробга ўхшаган оддийгина кундалик истеъмол маҳсулотларидан бошқа нарса эмас. Бугунги кунда одамларни қандай санъат қизиқтиряпти? Қандай шиддатли тўлқин устимизга бостириб келаётганини ўзинг кўрмаяпсанми?.. Енгил-элпи қўшиқлар, шеърчалар, шовқин-сурон, дод-вой, олди-қочди! Мана, шон-шуҳрат қаэрда! Мана, ақалли сени олиб қарайлик: ақлли нарсаларни ёзасан. Ҳатто зўр нарсалар дейиш мумкин. Бироқ омад ҳақида гапириладиган бўлса, бу борада энг истеъдодсиз жаз қўшиқчиси сени бир чўқишда қочиради. Одамларга қўпол бўлса-да, айни лаҳзаларда бевосита ҳиссий қониқиш пайдо қиладиган нарсалар керак, дарров, бир лаҳзалик, тушундингми? Шундай нарсаларки, токи зиғирча ҳам куч сарфланмасин, ортиқча зўриқилмасин, мутлақо бош қотирилмасин.\nМен гапинг тўғри деган маънода бош ирғаб турдим, холос. Эътироз билдиришга на кучим, на далилим бор эди. Бироқ Скяссига бу ҳам кам эди.\n– Бундан қирқ йилча аввал санъаткор таниқли шахс бўлиши мумкин эди. Бироқ эндига келиб… Агар қандайдир эски-туски, алмисоқдан қолган нарсаларгина ўзларини омон сақлаб қололмасалар. Масалан, дейлик, Хемингуэй, Стравинский, Пикассо, боболаримиз билан бобокалонларимизнинг яратганлари… Йўқ-йўқ, сиз аллақачон ютқазиб бўлгансиз… Сен абстракт санъат кўргазмасида бўлганмисан? Уни мунаққидлар қандай тушунтиришларини ўқиганмисан? Сафсата, учига чиққан сафсата! Амал-тақал жон сақлаб қолган бир ҳовуч нодонлар, тағин ўзлари чаплаб ташлаган бўёқларини миллион, ҳатто икки миллионга сотишни уддалашганларига ҳайрон қоласан киши. Сўнгги алаҳсираш бу, мен сенга айтсам, ўлим олдидаги жон талвасаси бу! Сиз санъаткорлар бир томонга қараб кетяпсизлар, китобхон билан томошабин бўлса, бутунлай қарама-қарши томонга кетяпти. Бундан чиқди, бир-бирингиздан тобора узоқлашяпсизлар. Шундай кун келадики, ўрталарингиздаги масофа шу қадар олис бўладики… Сиз қанчалик бақириб-чақириб аюҳаннос солманг, лекин биронта ит сизнинг овозингизни эшитмайди.\n– Лекин барибир… – дедим мен.\n– Нима “лекин барибир”? – Скяссининг юзида заҳарханда зуҳур бўлди.\n– Лекин барибир биз қўлимиздан келганча ёзаётган тарихларни ҳеч ким ўқишни хоҳламай қолганида, кўргазмалар буткул кимсасиз бўлиб ҳувиллаб қолганида, чолғучилар ўз асарларини бўм-бўш ўриндиқлар қаторларига ижро этганларида ҳам… ана ўша тақдирда ҳам бизнинг ижодимиз… йўқ, мен ўзим ҳақимда эмас, мен қилган иш билан шуғулланадиганлар ҳақида…\n– Ҳа, ҳаттоки бир қарашда мутлақо ақлга сиғмайдиган, ҳатто беш сатрлик шеърни ҳам назарда тутиб айтяпман бу гапни! Муҳими – одам боласининг ёзиш иштиёқида, бу ишидан бирон натижа чиқадими-йўқми – бу у қадар муҳим эмас. Эҳтимол мен адашаётгандирман, аммо фақатгина шу йўлда нажот бор. Агарда…\nҲақ-рост. Нима бўлганда ҳам, мен ўзимни бутунлай бошқа одам деб ҳис қилмоқда эдим: бир қадар эмин-эркин, ўзига ишончи мустаҳкам… Мен тамаки тутатгунимча Скясси руҳдек дафъатан кўздан йўқолди.\nШом қуюла бошлаган дамда ишдан ҳориб-чарчаб келаётсам, нимагадир ҳамма “профессор” деб ардоқлайдиган Скъяссини учратиб қолдим. Уни кўпдан бери танийман, гоҳ у ерда, гоҳ бу ерда бақамти келсам: “Сен билан гимназияда бирга ўқиганман”, деб доим мени ишонтирмоқчи бўлади, сирасини айтганда, буни эслай олмайман.\nСкъясси дегани ким? Нима иш қилади? Менга қоронғу. Ит мужиган ошиқдек чувак башарасидан заҳархандалик аримайди. Ажабланарлиси шундаки, у дуч келганга: “Сизни қаердадир кўрганман”, дейди, ваҳоланки, бу алдамчи таассурот. Баъзи бировлар уни афсунгарга чиқариб қўйган.\n– Э-э, бормисан? – дейди у менга салом-аликдан сўнг. – Ҳалиям қоғоз қоралаб ётибсанми?\n– Бошқа нимаям қилардим, – дея елка учириб қўя қоламан.\n– Жонингга тегиб кетмадими? – бўш келмайди у, – кўча фонусларининг майин шуъласида унинг юз-кўзидаги аччиқ кулгини илғагандек бўламан. – Билмадим-у, назаримда сиз ёзувчиларга бўлган эҳтиёж кун сайин йўқолиб бораётгандек. Наинки ёзувчилар, балки рассомлар, ҳайкалтарошлару машшоқларга ҳам. Гўё шунчаки эрмак учун ижод қилаётганга ўхшайсизлар. Нима демоқчилигимни англаётгандирсан?\n– Ҳаммангиз омманинг диққатини тортиш учун жон-жаҳдингиз билан ўзингизча янгилик яратишга, бир-биридан мавҳум ва ғалати нарсаларни ўйлаб топишга ҳаракат қиласизлар. Мухлисларингиз жуда кам, борлари ҳам сизлардан совиб кетяпти. Уларнинг қалбига етакловчи йўлни йўқотиб қўймадингизмикан… Андишасизлигим учун узр, лекин бир кун келиб бутунлай эл-улуснинг назаридан қолиб кетмасангиз, деб қўрқаман.\n– Бўлиши мумкин, – дейман ўксинган бўлиб.\nБироқ Скъясси афтидан, хумордан чиққунча қитиқ патимга тегмоқчи эди.\n– Менга айт-чи, дейлик, сен ҳашаматли меҳмонхонага кириб бординг: дафъатан ҳужжатингни ва нима иш қилишингни сўрашади. “Ёзувчиман” дейсан. Жавобинг андак аҳмоқона туюлмайдими уларга?\n– Ажабмас, – дейман, – бизда айнан шундай туюлиши мумкин, лекин Францияда эмас.\n– Ёзувчи, ёзувчи! – дейди у ижирғаниб. – Ҳали улар сени рисолагидай кутиб олишларидан хомтама бўларсан ҳам. Шу замонда кимнинг ҳам кўзи учиб турибди сизларга!.. Тилёғламалик қилмай менга тўғрисини айт-чи… Дейлик, сен китоб дўконидасан… Юзлаб, минглаб китоблар шифтгача қалашиб ётган жавонларга кўзинг тушади. Шунга шама қиляпсан, тўғрими? Уларни чанг босиб ётгани етмагандай, камина янгисини иншо қилаётган бўлади. Гавжум бозорда сархил мева-сабзавотларга тўлиб кетган узундан-узун расталарнинг бир чеккасида чириган картошкасини ўтказа олмаётган деҳқоннинг ҳолига тушаман, топдимми?\n– Ақлингга балли! – палағда товушда хиринглайди у.\n– Бахтимизга, – дейман эътироз билдириб, – ҳалиям китоб харид қилиб ўқийдиганлар топилиб туради.\nШунда “ошнам” Скъясси энгашиб бошмоғимни обдон томоша қилади.\n– Ўзингнинг косибинг борми, дейман?\nУнинг бошқа мавзуга кўчганига шукр қиламан. Зотан, ўзинг ҳақингда аччиқ ҳақиқатни эшитишдан ёмони бўлмаса керак.\n– Қўли гул устам бор. У тиккан пишиқ-пухта ва қошиқдай бежирим туфлилар унча-бунчага ейилмайди.\n– Қандини урсин! – дейди “ошнам”. – Лекин гаров ўйнайманки, у ҳам сен қатори пул топади.\n– Ахир шу ҳам инсофданми?\n–Ким билсин. Нафсиламрини айтганда, бу ҳақда ўйлаб кўрмаган эканман.\n– Мени тушун, – ҳеч паст келмасди у, – ёзганларинг менга ёқмайди демоқчимасман. Шахсан сенга зиғирчаям хусуматим йўқ. Ҳамма гап шундаки, сен ва яна минглаб сендақалар алланима-балоларни бичиб-тўқиб китоб қилиб чиқарасизлар. Уларни сотиб олиб ўқийдиганлар топилиб турганига ўлайми яна. Бундан ҳамёнингизга жарақ-жарақ пуллар келиб тушяпти-ку! Китобларингизни реклама қилишяпти, танқидчилар кетма-кет рисолалар ёзиб, улар ҳам нашр этилмоқда.. Уларнинг турган-битгани уйдирма-ку! Ўзингга ҳам ғирт бемаъни туюлмайдими булар?! Тағин бизнинг асримизда — атом ва сунъий йўлдошлар асрида-я!… Сенингча бу машмаша қачонгача давом этиши мумкин?\n– Билмадим. Эҳтимол, сен ҳақдирсан, – дейман батамом тушкунликка тушиб.\n– Гапнинг пўсткалласи, кимгаям керагингиз бор ўзи?! – деди гапидан завқланиб Скъясси. – Адабиёт, санъат – чиройли ва жаранг-дор сўзлар, холос! Ҳозир санъат – нарса. Айни пайтда қанақанги санъат одамлар қалбида завқ-шавқ уйғотишини биласанми? Ўзинг гувоҳ, ҳаммаёқни бемаза лапарлар-у, тумтароқли шеърлар, вағир-вуғурлару, қийқириқлар тутиб кетган. Кенг истеъмол моллари дейсан! Мана шон-шуҳрат қаерда! Сен бўлсанг ақлни пешлаб, теран мушоҳадага ундайдиган мумтоз асарлар ёзиб юрибсан. Омади гап, туну кун қоғоз қоралаб нимагаям эришдинг?! Энг истеъдодсиз жаз машшоғиям сени бир чўқишда қочиради. Ҳозир томошабинга бир зумлик эҳтиросли лаззат бағишлайдиган тўпори санъат керак, чунки унда уқувга ҳам, қобилиятга ҳам ҳожат қолмайди.\nУни маъқуллаган бўлиб, бош ирғаб қўяман. Қани энди унга эътироз билдира олсам. Лекин “ошнам” га бу ҳам камлик қилаётганди.\n– Қирқ йиллар илгари санъаткор эл-юрт ардоғида эди. Ҳозир-чи, ҳозир!… Шикаст-рехт етмаган битта-иккита осори атиқани айтмаса. Хемингуэй, Стравинский, Пикассо каби салафларнинг замони ўтиб кетди… Йўқ ва яна йўқ, бу сафар сизнинг ошиғингиз пукка тушган… Сен абстракт-санъат асарлари кўргазмасида бўлгансан, уларни санъатшунослар қандай таҳлил қилишиниям биласан. Ахир шу ҳам санъатми, ажи-бужининг ўзгинаси-ку! Матога наридан-бери бўёқ чаплаб, уни бир, ҳатто икки миллионга пуллашнинг уддасидан чиқаётган қаллобларнинг фириби эмасми бу?! Энгак қоқаётган беморнинг акашак қўли тортган чизиқми, дейсан. Сиз ижодкорлар бир ёққа, мухлисларингиз бошқа ёққа тортмоқдасизлар аравани. Охири бир-бирингиздан шунчалик олислаб кетасизки, … Айюҳаннос соласиз, жонҳолатда бақирасиз, лекин додингизни ит ҳам эшитмайди.\nАҳён-аҳёнда рўй бериб турадигандек шу он ислиқи кўча узра нимадир учиб ўтди. Ҳаво “қилт” этмайди, шунданми, борлиққа атир-упаларнинг эмас, балки бензин ва ачиган нарсаларнинг қўланса иси ўтириб қолган, чор-атрофдан куй-қўшиқларнинг ўрнига, у ёқдан-бу ёққа ғизиллаб ўтаётган машиналарнинг овози қулоққа чалинади.\nТаҳаййуримдаги тушунуксиз у-бу нарса инжа туйғулар ва тотли хотиралар билан йўғрилган таърифу тавсифга бўй бермас рўёларга ўхшаб кетгандек бўлди.\n– Ҳарҳолда… – дейман шунда, нафратимни ичимга ютиб.\n– Нима “ҳар ҳолда?” – дейди у куйдирилган калладай тиржайиб.\n– Ҳарҳолда баҳолиқудрат яратаётган асарларимизни ҳеч кимса ўқимаётган, кўргазма заллари ҳувиллаб ётган, санъаткорлар санъ-атини бўм-бўш ўриндиқлар қаршисида ижро этишаётган бир пайтда ҳам ижодимиз маҳсули, йўқ, йўқ, мен ўзимни эмас, балки шу ишнинг этагидан тутиб нонини ҳалоллаб еяётган ижодкорларни назар тутяпман.\n– Дадилроқ, ҳа, бўш келма! – Мени ўйиб-ўйиб оларди “ошнам”.\n– Ўша сен “сафсата” деяётган ҳикоялар, ажи-бужи расмлар, ўша сен сатта тушунуксиз ва аҳмоқона ҳисоблаётган куй-қўшиқлар абадул-абад маънавиятимизнинг беназир мулки, инсоний қадриятларимизнинг ёрқин тимсоли бўлиб қолаверади.\n– Менга ақл ўргатяпсанми? – тутақиб кетди Скъясси. Ўзимни тутиб туролмадим. Асабларим қақшаб, нимадир ёқамдан бўға бошлади.\n– Ҳа-ҳа! Балки сен буни ғирт телбалик дерсан, лекин санъат ҳамиша бизни ҳайвондан ажратиб турувчи мезон бўлиб қолаверади. Бу ерда унинг самарадорлиги ёки бесамарлиги муҳим роль ўйнамайди. Эҳтимол, адабиёт ва санъат атом бомбаси, сунъий йўлдошлар ҳамда олисга учувчи ракеталардан анчайин бесамардир. Аммо-лекин рўзи машҳарда, ҳа, мана шу телбаликларнинг барига сўнгги нуқта қўйиладиган кунда бани башарнинг ҳақир қурт-қумурсқалардан мутлақо фарқи қолмайди. Зотан қумурсқа уяси билан энг замонавий техника ўртасидаги масофа шунчалик қисқариб…\n– Айтмоқчисанки, сюрреализм йўлида ёзилган ўн қатор шеърнинг мисралари орасичалик ҳам…\n– Ҳа, ҳа, бир қарашда бемаъни, ғалати туюладиган, нари борса беш мисра шеърдан, демоқчисан-да… Шеър ёзиш, агар билсанг, ҳамманинг ҳам қўлидан келавермайди, шундай экан, сендақалар шеъриятни қаердан ҳам тушунсин! Балки поэзияни мен ҳам теран англаб етмасман. Модомики…\nШунда “ошнам” завқ-шавққа тўлиб кула бошлади, узоқ ёйилиб кулди, энди унинг кулгиси беғараз, самимий эди. Мен бўлсам таҳаййур бармоғини тишлаб қолгандим.\nУ кифтимга салмоқ билан уриб қўйди.\n– Нимани назарда тутяпсан? – дейман ғулдираб.\n– Ҳеч нарсани, ҳеч нарсани, –дейди Скъясси.\nУнинг чувак юзлари ботинидан таралаётган савқи табиий нурдан ёришиб кетгандек бўлди. – Бундоқ қарасам, сувга тушган мушукка ўхшаб турибсан. Нима бало, ҳаммасига қўл силтаб юборганмисан дейман. Мендан ёзғириб юбормагин тағин, сени шунчаки ғафлатдан уйғотмоқчи эдим, шу холос.\nТўғриси, худди қайтадан туғилгандек ҳис қилдим ўзимни: менда анчайин эркин, бақадри имкон ишонч пайдо бўлди. Сигаретамни чекиб тугатгунимча Скъясси арвоҳ янглиғ йитиб кетганди.\n← Аввалги Аввалги Дино Буццати. Ҳаво шарчаси (ҳикоя)\nКейинги → Кейинги: Дино Буццати. Тақиқ (ҳикоя)


| Azam Abidov\nАссалому алайкум, муҳтарам “Тошкент Метрополитени” бошқаруви аъзолари,\nМен, Аъзам Обид, шоир ва таржимонман. Дунёнинг жуда кўп мамлакатларига саёҳат қилиш асносида олган тажрибаларим асосида жонажон юртимиз Ўзбекистонда ҳам инновацион адабий лойиҳалар, ташаббусларни баҳоли қудрат амалга ошириб келмоқдаман. Шундай лойиҳалардан иккитасини эътиборингизга ҳавола этарканман, улар сизга маъқул келади ва биргаликда уни ҳаётга тадбиқ эта оламиз, деб ният қиламан.Ҳар икки лойиҳа мамлакат Президентининг китобхонликни тарғиб қилиш, маънавиятни оширишга қаратилган қарорини қўллаб-қувватлайди.\nТошкент метро бекатларида юртимизнинг энг кўзга кўринган шоирлари ижодидан намуналарни стендларга қўйиш. Масалан, Абдулла Орипов, Эркин Воҳидов, Ҳалима Худойбердиева каби таниқли шоирлар қаторида маълум бир танлов асосида ёш шоирларнинг энг яхши шеърлари босма ҳолатда стендларда намойиш этилади. Бу шеърий стендлар тахминан 1 ой ичида мунтазам алмаштириб борилади.\nМен 100 га яқин энг яхши ўзбек шоирларининг ижодидан намуналарни инглиз тилига таржима қилганман ва уларни ўзбек ва инглиз тилларида митти видеоларга жойлаштиряпман. Бу видеоларни Фейсбукдаги саҳифамда ва ё вебсайтимда кўришингиз мумкин:\nБундай видеоларни метро бекатларидаги экранлар орқали намойиш этилиши юртдошларимизни ҳам, чет эллик меҳмонларни ҳам хушнуд этиши шубҳасиз.\nБу лойиҳалар орқали мен ҳеч қандай тижорий мақсадни кўзламаяпман. Фақат стендлар ва кичик шеърларни босмадан чиқариш учун учун балки йирик ташкилотларнинг кўмаги керак бўлар. Яхши ниятли, ташаббусга очиқ кишилар кўмагида бунга ҳам эришса бўлади.\nТаклифларим сизга маъқул келади, деб умид қиламан ва уларни амалга оширишни муҳокама қилишга тайёрман.\nВақт ажратганингиз ва эътиборингиз учун ташаккур!


Тез бузиладиган юкларни автомобилда ташиш учун гувоҳнома зарур | NORMA.UZ\nВазирлар Маҳкамасининг 7.04.2018 йилдаги 277-сон қарори билан Ўзбекистон Республикасида автомобиль транспортида юкларни ташиш қоидаларига ўзгартиришлар киритилди.\n10 июлдан бошлаб тез бузиладиган юкларни ташиш учун мўлжалланган автотранспорт воситаларини эксперт текширувлари асосида мажбурий кўрикдан ўтказиш жорий этилади.\nАвтотранспорт воситаларининг эгалари ёки эгаларининг номидан уларга эгалик қилувчи, фойдаланувчи ва (ёки) тасарруф этувчи шахслар қуйидаги муддатларда автомобилни эксперт текшируви учун тақдим этишлари шарт:\nянги тайёрланган автотранспорт воситаларининг эксперт текшируви улар тайёрланганидан 6 йилдан сўнг;\nкелгуси йилларда эса — ҳар 3 йилда.\nТекширувлар ариза берувчининг талабномаси ва у билан тузиладиган шартнома асосида «Ўзстандарт» агентлигида аккредитация қилинган лаборатория томонидан ўтказилади. Текширувлар чоғида автонинг бундай турдаги транспорт воситалари учун белгиланган талабларга мувофиқлиги текширилади.\nЛаборатория талабномани 1 иш куни ичида рўйхатга олади ва 2 иш куни мобайнида ариза берувчига текширув баённомаси нусхасини беради. Баённоманинг асл нусхаси ариза берувчи гувоҳномани оладиган Ўзбекистон автомобиль транспорти агентлиги ёки унинг ҳудудий бошқармасига берилади.\nГувоҳнома бериш учун йиғим ундирилмайди.\nҲужжат билан қуйилагилар ҳам жорий этилмоқда:\nавтомобиль транспортида ташиш учун тақдим этиладиган тез бузиладиган юклар рўйхати;\nбитта автотранспорт воситасида бирга ташишга рухсат бериладиган тез бузиладиган юклар гуруҳи.\nҲужжат Қонун ҳужжатлари маълумотлари миллий базасида расман эълон қилинган ва 10.07.2018 йилда кучга киради.


Давлат органларидаги хизмат автомобилларига оид қарор лойиҳаси эълон қилинганига ярим йил бўлди.\nОлий ва ўрта махсус таълим вазирлиги қарийб 326 млн сўмга Malibu-2 автомобилини харид қилишга шартнома тузди. Тегишли ахборот давлат харидлари порталига жойланди.\nKun.uz мухбири вазирликда қимматбаҳо автомобилга қанчалик зарурат бўлгани билан қизиқиб, вазир ўринбосари Сарвар Бузрукхонов билан боғланди.\nБузрукхоновга кўра, шартномада кўрсатилган хизмат автомобили вазир ўринбосарларидан бири учун амалдаги хизмат автомобили техник жиҳатдан эскиргани сабабли харид қилинмоқда.\n«Шу ҳақдаги хабар Давлат харидлари порталида жойлаштирилганидан кейин турли изоҳлар ёзилганини кўрдим. Аввало шуни айтиш керакки, хизмат автомобили вазир учун эмас, вазир ўринбосарларидан бири учун харид қилинмоқда. Абдуқодир Тошқулов ҳукумат берган ва барча вазирлар фойдаланадиган хизмат машинасидан фойдаланишда давом этяпти.\nХўш, нега хизмат автомобили харид қиляпмиз? Бунинг сабаби, вазир ўринбосарларидан бири 2014 йилдан буён «Lacetti-Gentra» русумли автомобилдан фойдаланиб келади.\nБу йиллар давомида ушбу транспорт воситасининг техник ҳолати эскирган. Шу туфайли у кўп харажатни талаб қиляпти. Биз мана шу харажатларни камайтириш учун ҳам уни алмаштиряпмиз», – деди Сарвар Бузрукхонов.\nУнинг қўшимча қилишича, Malibu-2 автомобили аввалдан қилинган режа асосида, бюджетдан ташқари маблағлар ҳисобидан харид қилинмоқда.\nЭслатиб ўтамиз, декабрь ойида Қорақалпоғистон Соғлиқни сақлаш вазирлигининг янги раҳбари ишни Malibu-2 хариди билан бошлаганди.\nУмуман, 2020 йил давомида гарчи пандемия ва у билан боғлиқ иқтисодий инқироз рўй берган бўлса-да, Ўзбекистондаги кўплаб марказий ва маҳаллий давлат органлари қимматбаҳо автомобиллар харид қилгани жамоатчилик эътирозларига сабаб бўлди.\nБундан 6 ой олдин, ўтган йилнинг 12 августида «Давлат ҳокимияти ва бошқаруви органларида хизмат автотранспортларидан фойдаланиш тизимини тубдан такомиллаштириш чора-тадбирлари тўғрисида»ги президент қарори лойиҳаси муҳокамага қўйилганди.\n«Ҳеч қайси фирма талабалар ўқишини хориждан Ўзбекистондаги ОТМга кўчиришга олдиндан кафолат бера олмайди» - ДТМ\nТошкент вилоятида Корея университети филиали ташкил этилади\n11:29 / 20.09.2021\nҲокимликлар ҳар йили 100 нафар хотин-қизларнинг тўлов-контракт пулини тўлаб беради


28196 Ўқиш режими + -\n2.Фаришталарга иймон. Фаришталарга иймон келтириш иймон арконларидан биридир. Фаришта араб тилида «малак» дейилади, унинг кўплиги «малоика»дир. Аллоҳ таоло фаришталарни нурдан яратган. Фаришталар борлигига ҳамда Қуръони Карим ва Пайғамбаримизнинг муборак ҳадисларида баён этилган уларнинг сифатлари ва вазифаларига ишониш иймон шартларидан бўлиб, инсон уларга ҳам иймон келтирмагунича мўмин бўла олмайди.\nФаришталар Аллоҳ таолонинг махлуқи, бандасидир. Улар куфр ва гуноҳлардан покдир. Улар ҳар доим Аллоҳ таолога тоат-ибодатда бўлишади. Улар эрлик ва аёллик сифатлари билан сифатланмайди. Фаришталар инсонлар каби еб-ичишмайди, ухлашмайди, уларда шаҳват бўлмайди.\nФаришталар Аллоҳ таолонинг махлуқи, бандасидир. Улар куфр ва гуноҳлардан покдир. Улар ҳар доим Аллоҳ таолога тоат-ибодатда бўлишади. Улар эрлик ва аёллик сифатлари билан сифатланмайди. Фаришталар инсонлар каби еб-ичишмайди, ухлашмайди, уларда шаҳват бўлмайди. Фаришталар Аллоҳ таолонинг изни билан турли шаклларда кўрина олишади. Аллоҳ таоло фаришталарни кўп қанотли қилиб яратган, уларнинг баъзиларида иккитадан, айримларида учтадан, баъзиларида тўрттадан, айримларида эса бундан ҳам кўп қанот бор.\nФаришталар Аллоҳ таолонинг ҳукмини бандаларга етказиш, Аршни кўтариб туриш, жаннат ва дўзах ишларини бажариш, одамларнинг ишларини кузатиб, амалларини ёзиб юриш, инсонни доимий муҳофаза қилиш, руҳларни қабз қилиш ва бошқа вазифаларга бириктирилган. Жаброил, Микоил, Исрофил, Малакул мавт (Азроил) алайҳимуссаломлар фаришталарнинг улуғларидир. Жаброил алайҳиссалом ваҳий етказишга, Микоил алайҳиссалом Аллоҳ берган ризқларни тасарруф қилишга, Исрофил алайҳиссалом қиёматдан огоҳ этувчи сурни чалишга, Азроил алайҳиссалом жонларни қабз қилиш вазифасидадирлар.\n1. Икки ракъат бомдод намозини енгил ўқиш. Оиша розияллоҳу анҳодан ривоят қилинади «У Зот азон ва иқомат орасида бомдод намозидан енгилгина икки ракъатни ўқир давоми...\n04:15 / 08.12.2016 1859\nРамазон ойи болаларни дин ва диёнат, раҳмдиллик, сабр ва кўплаб бошқа сифатлар билан таништиришга қулай фурсатдир. Агар фарзандингиз рўза тутишни энди давоми...\n02:47 / 04.05.2017 1724\n00:26 / 11.07.2017 3615\n01:29 / 30.11.2016 1660


Адлия вазирининг ўринбосари тайинланди\nЎзбекистонда адлия вазирининг ўринбосари тайинланди\n25 May 14:02 Сиёсат\nАДЛИЯ ВАЗИРЛИГИ ТАЙИНЛАШ\nБунгача Интеллектуал мулк агентлиги директори лавозимида ишлаб келган Тўлқин Абдусатторов адлия вазири ўринбосари бўлди.\nБу ҳақда Интеллектуал мулк департаменти матбуот хизмати хабар берди.\nАбдусатторов 1978 йилда Жиззах вилоятида туғилган. 1999 йилда Самарқанд давлат университетини, 2003 йилда Жаҳон иқтисодиёти ва дипломатия университетини, 2007 йилда Ўзбекистон Миллий университетини тамомлаган.\nАбдусатторов меҳнат фаолиятини 2003 йилда Ўзбекистон Республикаси Фанлар академияси Фалсафа ва ҳуқуқ институтида кичик илмий ходим сифатида бошлаган.\n2019-йил сентабр ойидан буён Адлия вазирлиги ҳузуридаги Интеллектуал мулк агентлиги директори лавозимида ишлаб келган.\nЎзбекистон Президенти Ислом Каримов хотирасига ҳурмат бажо келтирди\nАҚШ сенаторлари Ўзбекистонда инсон ҳуқуқлари бўйича олиб борилаётган ислоҳотлардан норози\nЎзбекистон Республикаси ва Россия Федерацияси ўртасидаги шартномалар рўйхати эълон қилинди


ЖК дан "Бесоқолбозлик" моддасини олиб ташлаш кераклигини ёзган блогер қаттиқ калтакланди. У нейрохирург ёрдамига муҳтож\nТошкент шаҳар травмотология касалхонасига ётқизилган 29 яшар Миразиз Бозоровни врачлар бошқа касалхонага ўтказишни режалаштирмоқда. Шифокорларнинг айтишича, блогерга нейрохирургнинг ёрдами керак бўлиши мумкин.\nБлогер Миразиз Бозоровнинг 28 март кундузи, калтакланишидан олдин билдиришича, ҳар якшанба ўтказилиб келаётган тадбирнинг 28 мартга белгиланган навбатдагиси агрессив кайфиятдаги юз нафар атрофидаги кишининг ҳужуми ортидан бошланмаёқ бекор қилинган.\nМаълум бўлишича, Миразиз Бозоров Тошкент шаҳар травмотология касалхонасига ётқизилган. Касалхона врачларидан олинган маълумотга қараганда, блогернинг ички органлари лат еган, чап катта болдир суяги очиқ синган ва жойидан жилган, оёқларида яна бир неча жароҳат мавжуд, мияси чайқалган, хушини йўқотмаган. Врачлар блогерни бошқа касалхонага ўтказиш режалаштирилаётганини, унга нейрохирург ёрдами керак бўлиши мумкинлигини айтди.\nУ, шунингдек, ўз каналида президент Мирзиёевни мунтазам танқид қилиб келган, коррупция кучайиб кетгани ҳақида ёзган, Мирзиёев ўтказаётган иқтисодий ислоҳотларни ва юритаётган сиёсатни “катта йўқотиш” деб атаган, ҳукуматни карантин пайтида “халқ пулини ўғирлаганликда” айблаган. Одамларни сайловларни “бойкот қилишга” чақирган.\nМиразиз Бозоров унга сўнгги икки ҳафта давомида турли таҳдидлар қилинганини ва шу муносабат билан у ҳуқуқ- тартибот органларига камида ўн марта ариза билан мурожаат қилганини, аммо ИИБ ходимлари унинг аризаларини қабул қилмаганини айтди.


Оқ уй Коммунизм қурбонлари куни муносабати билан баёнот берди\nОқ уй 7 ноябрь Коммунизм қурбонлари куни муносабати билан баёнот берди. Унда “Россияда большевиклар инқилобидан 100 йил ўтгани” таъкидланади.\nАмерика маъмуриятининг қайд қилишича, "большевиклар инқилоби Совет Иттифоқини ва чириган коммунизмнинг ўн йилликлардаги шафқатсизлигини, эркинлик, фаровонлик ва инсон қадр-қимматига мос келмайдиган сиёсий фалсафани яратди".\nҚўшма Штатлар ёркин ва эркин келажакка интилаётганлар томонида бўлишга қатьий қарор қилгани борасида баёнот беради, дейилади сешанба куни Оқ уй томонидан тарқатилган баёнотда.\n"Ўтган юз йилликда тоталитар коммунистик режимлар томонидан жаҳонда 100 миллион киши ўлдирилган ва эксплуатация, зўравонлик қилинган, тушунарсиз ҳалокатларга учраган. Озодлик ҳақидаги ёлғонлар остидаги бу ҳаракатлар мунтазам равишда айбсиз инсонларни худо берган озодлик иродаси, уюшиш эркинлиги ва биз муқаддас ҳисоблайдиган кўплабҳуқуқлардан маҳрум қилиб келди", - дейилади баёнотда.\nОқ уй матбуот хизматининг эслатиб ўтишича, “эркинликка ташна бўлган фуқоролар мажбурлар, зўравонлик ва қўрқув орқали давлатга бўйсинтирилган. “Бугун биз коммунизм сабаб вафот этган ва ҳамон азият чекаётган инсонларни ёдга оламиз”, дейилади баёнотда.\n2017 йилнинг 7 ноябрь куни Россияда большевиклар ҳокимиятга келган Октябрь инқилобининг юз йиллиги нишонланди. Уларнинг ҳукмронлиги 1991 йилда Совет Иттифоқининг тарқалиб кетиши билан расман якунига етди.


18:05 / 05.10.2017\nМосква шаҳрида ўтказилган "Ноқонуний муҳожир-2017" махсус операцияси давомида қонунга хилоф равишда фаолият юритиб келган миграция тўлқини тўхтатилди. Бу ҳақида ИИВ хабарига асосланиб, РБК маълум қилди.\n"Космо" МЧЖ ходимлари Москвага хориж фуқароларини олиб кириб, уларни ноқонуний рўйхатдан ўтказди. Ҳуқуқ-тартибот органлари ходимлари томонидан бу ишга алоқадор икки киши қўлга олинган: бири Россия фуқароси бўлса, иккинчиси - Украина фуқароси. Мазкур жамиятнинг Мясницкий кўчасидаги бир йиллик фаолияти давомида гумондорлар 66,8 минг кишини рўйхатдан ўтказишган.\n"Жиноий иш материалларига кўра, Космо" МЧЖ - Мяснийцкий кўчаси, 15-уйдаги меҳмонхона, - дейди полиция ҳудудий бўлинмасидаги манба. - ИИВ миграцион рўйхатининг "Ҳудуд" маълумотлар базасига киритилган ёзувларга кўра, бу меҳмонхонада Марказий Осиёдан келганлар яшаган. "Бу манзилда меҳмонхона бизнеси билан ҳеч ким шуғулланмаган", - қўшимча қилади РБК суҳбатдоши.\nТинтувлар давомида ташкилотлар муҳрлари, бир кунлик фирмаларнинг юридик ҳужжатлари, фуқаролиги бўлмаган чет эл фуқароларининг келганлиги ҳақидаги хабар шакллари аниқланган ва тортиб олинган.\nМосква меҳмонхона махсус операция мигрантлар


Ислоҳотлар самарасида ҳаётбахш ғояларимиз акс этмоқда | Ўзбекистон "Адолат" социал-демократик партияси\nИслоҳотлар самарасида ҳаётбахш ғояларимиз акс этмоқда\n12 Февраль, 11:37 • Депутат минбари, Янгиликлар • 1042 марта кўрилди • Комментариев к записи Ислоҳотлар самарасида ҳаётбахш ғояларимиз акс этмоқда нет\nМамлакатимизда босқичма-босқич амалга оширилаётган ижтимоий-иқтисодий ислоҳотларнинг натижалари марказий бошқарув органларида доимий равишда муҳокама қилиб келинади, эришилган натижаларга холисона баҳо берилиб ушбу соҳада тўлиқ фойдаланилмаган ички имкониятлардан самарали фойдаланиш ва мавжуд камчиликларни бартараф қилишга қаратилган чора-тадбирлар белгиланади.\nЖорий йилнинг 16 январь куни бўлиб ўтган Вазирлар Маҳкамасининг Мамлакатимизни 2014 йилда ижтимоий-иқтисодий ривожлантириш якунлари ва 2015 йилга мўлжалланган иқтисодий дастурнинг энг муҳим устувор йўналишларига бағишланган йиғилишида ҳам ўтган йилда эришилган ютуқлар сарҳисоб қилинди. Ушбу йиғилишдаги давлатимиз раҳбарининг маърузасидаги хулосалар, таклиф ва тавсиялар ҳам назарий, ҳам амалий аҳамиятга эга. Чунки улар яқин келажакда миллий иқтисодиётни янги босқичларга кўтариш ва аҳоли турмуш даражасини янада оширишга қаратилган.\nПрезидентимиз маърузасини телевидение орқали мен республикамизнинг бошқа фуқаролари сингари катта қизиқиш билан тингладим ва маълум хулосаларга келдим.\nМаърузада таъкидланганидек, халқаро даражада “ўзбек модели” деб эътироф этилган ва тан олинган мамлакатимизнинг бозор иқтисодиётига ўтиш тамойиллари ва уларга амал қилиш ўзининг ижобий натижаларини бермоқда. Буни мамлакатда 2014 йилда ижтимоий-иқтисодий соҳаларда эришилган кўрсаткичлардан ҳам билиш мумкин. Ўтган йил билан солиштирилган мамлакат ялпи ички маҳсулоти (ЯИМ) ҳажми 8,1 фоизга, саноат ишлаб чиқариш 8,3 фоизга, қишлоқ хўжалиги маҳсулотларини етиштириш 6,9 фоизга, капитал қурилиш 10,9 фоизга, чакана савдо айланмаси 14,3 фоизга, аҳолига хизматлар кўрсатиш 15,7 фоизга, ўртача иш ҳақи, пенсия ва стипендиялар 23,2 фоизга ошди.\nМиллий иқтисодиёт тармоқларига 14 миллиард 600 миллион АҚШ долларига тенг бўлган инвестициялар жалб қилинди. Бу ўтган йилдагидан\n10,9 фоизга кўпдир. Умумий инвестицияларнинг 21 фоизи ёки 3 миллиарддан зиёди хорижий инвестициялар бўлиб уларнинг тўртдан уч қисми тўғридан-тўғри киритилган чет эл инвестицияларидир. Иқтисодиёт тармоқларида эришилган натижалар жаҳон миқёсида ҳали-бери давом этаётган глобал иқтисодий инқироз шароитида ўта муҳим бўлиб, миллий иқтисодиётимизнинг изчил ва барқарор ўсиши, аҳоли фаровонлигининг ошиб бораётганлигидан далолат беради.\nҲисобот даврида миллий иқтисодиёт тармоқларини модернизациялаш ва реконструкция қилиш, илғор техника ва технологияларни киритиш давом эттирилди. Натижада иқтисодиётимизда ижобий таркибий ўзгаришлар содир бўлди. Аграр мамлакатдан саноати ривожланиб бораётган мамлакатга айланиб бормоқдамиз. Биргина мисол, мамлакат ЯИМ таркибида 1991 йилда саноатнинг улуши 10 фоиз бўлган бўлса, ушбу кўрсаткич бугунги кунда 25 фоизга етди.\nЎз навбатида, қишлоқ хўжалигининг улуши ушбу даврда 34 фоиздан\n17 фоизга тушди. Жаҳон бозоридаги айрим маҳсулотларга талаб ва таклифнинг кескин ўзгариши туфайли республикамизда пахта толасини экспорт қилиш ва ундан келиб тушадиган валюта маблағларининг ҳажми пасаймоқда.\nМиллий иқтисодиётнинг изчил ўсиши бевосита бошқарув тизимига ҳам тааллуқли. Халқаро тажрибадан маълумки, корхона, фирма ва компанияларнинг бошқарилишида корпоратив бошқарув тизими самара бермоқда. Республикамизда турли мулк шаклларига асосланган хўжалик юритувчи субъектлар сони ошиб бораяпти.\nМасалан, тўрт мингда зиёд хорижий инвестициялар иштирокидаги корхоналар фаолият юритмоқда. Масъулияти чекланган жамиятлар, акциядорлик жамиятлари ва аралаш мулк шаклларидаги корхоналар сони ҳам ошаяпти. Ушбу корхоналарда ишлаб чиқаришни маҳаллийлаштириш, маҳсулот таннархини имконият даражасида пасайтириш устувор вазифалардан қилиб белгиланган.\nЛекин уларни бошқариш тизимида маълум камчиликлар мавжуд. Президентимиз ушбу масалалар бўйича ҳам ўз маслаҳатларини бердилар. Жумладан, корхоналарни бошқаришда илғор ҳисобланган корпоратив бошқарув усулига босқичма-босқич ўтиш механизмларини ишлаб чиқишга қаратилган таклифларни киритдилар.\nХалқаро амалиётда кенг жорий этилган “тижорат директори”, “молиявий ишлар бўйича директор”, “молиявий масалалар менежери” каби лавозимларни киритишни муҳим вазифалардан деб белгиладилар. Бу, ўз навбатида, мутахассисларни тайёрлаш ва лавозимлар классификаторларини янгилаш ҳамда уларга илмий жиҳатдан ёндашувни тақозо қилади.\nИжтимоий-иқтисодий ислоҳотлар таркибида таълим соҳаси, замон талабларига мос келадиган мутахассислар тайёрлаш алоҳида ўрин тутади. Ҳисобот йилида ушбу соҳада муҳим вазифалар амалга оширилди: олий ўқув юртларининг моддий-техник базаси яхшиланди, талабаликка қабул тестларининг таркиби такомиллаштирилди (унда ахборотлаштириш, чет тили ва мутахассислик фанларининг мавқеи оширилди), замонавий ўқитиш технологиялари кенг жорий этилмоқда.\nШулар билан бир қаторда, бозор иқтисодиётининг ҳозирги босқичи корхоналарда фаолият юритиш ва уларни бошқариш соҳасидаги ўзгаришларда мутахассис-кадрлар, уларни тайёрлаш бўйича янги вазифаларни қўймоқда. Эндиликда бўлғуси мутахассис бозор иқтисодиёти қонунлари ва муносабатларини, корхоналарнинг иқтисодий хавфсизлигини таъминлаш сир-асрорларини мукаммал билиши керак.\nМаърузада ёш мутахассисларни ишга жойлаштириш, ушбу масаланинг ижтимоий-иқтисодий аҳамиятига урғу берилди.\nМамлакатда олиб борилаётган ижтимоий-иқтисодий ислоҳотларнинг туб мақсади аҳоли даромадларини кўпайтириш ва фаровон яшашини таъминлашга қаратилган.\nБугунги кунда республикамиз бюджети харажатларининг 60 фоизи ижтимоий соҳага, кам таъминланган аҳоли қатламларини молиявий жиҳатдан қўллаб-қувватлашга йўналтирилган. Ҳисобот йилида иш ҳақи, пенсия ва стипендиялар 23,2 фоизга, аҳолининг ўртача даромади эса 10,2 фоизга ошди. Аҳоли умумий даромадининг 52 фоизи тадбиркорлик фаолиятидан тушган даромадлардан иборат.\nРеспубликамиздаги энг бой (даромадли) аҳоли қатлами билан энг кам даромадли аҳоли қатлами ўртасидаги фарқ 7,8 баробарни ташкил қилади. Бирлашган Миллатлар Ташкилоти мезонлари бўйича ушбу кўрсаткич фарқи\n10 баробар бўлиши ижобий деб тан олинган.\nҲисобот йилида республикамиз аҳолисининг (2015 йил 1 январь ҳолатида 31 миллион 500 минг киши) барча даромад манбалари ошди, уларнинг яшаш шароитлари яхшиланди.\nБиргина мисол, қишлоқ жойларида якка тартибдаги лойиҳалар орқали\n11 мингдан зиёд турар жойлар барпо этилди (2015 йилда уларнинг сонини\n12 мингтага етказиш кўзда тутилмоқда).\nАҳоли фаровонлигининг ошиши натижасида уларнинг ўртача яшаш умри ҳам узайиб бормоқда. Ҳозир республикамизда аҳолининг ўртача яшаш умри 73,5 ёшни ташкил қилади. Аҳолининг турмуш шароитини янада яхшилаш ва фаровонлигини ошириш бўйича ишлар келажакда ҳам давом эттирилади.\nЮртбошимизнинг маърузасида иқтисодиёт тармоқларини жадал ривожлантириш мақсадида модернизация жараёнини давом эттириш, кичик бизнес ва хусусий тадбиркорликни, хизмат кўрсатиш соҳаларини янада ривожлантириш, инвестицияларнинг кенг жалб қилишга қаратилган лойиҳаларни амалга ошириш, бошқарув тизимини такомиллаштириш, кадрлар тайёрлаш сифатини янада ошириш, ёшларни тўлиқ иш билан таъминлаш, аҳоли даромадини ва фаровонлигини юксалтириш каби 2015 йил – Кексаларни эъзозлаш йилида амалга ошириладиган вазифаларларга ҳам эътибор қаратилди.\nХулоса қилиб айтганда, Вазирлар Маҳкамасининг йиғилишида эътироф этилган мамлакатимизни ижтимоий-иқтисодий ривожлантириш соҳасида эришилган ютуқларда Ўзбекистон “Адолат” СДП сайловолди дастурида илгари сурилган аксарият ғоялар амалиётда ўз аксини топиб бораётганига гувоҳ бўлдим. Хусусан, иқтисодиётнинг ижтимоий йўналтирилганлигини таъминлаш, иқтисодиётга замонавий технологияларни, инновацияларни жорий этиш ва модернизациялаш, аҳоли дароматларини изчиллик билан ошириб бориш, бойлар ва камбағаллар орасидаги тафовутни қисқартириш, кадрлар тайёрлаш тизимини такомиллаштириш, ушбу жараёнда меҳнат бозори талабларини инобатга олиш, аҳоли бандлигини таъминлаш каби қатор дастурий мақсадларимиз ҳаётда ўз ифодасини топиб бораётгани барчамизни хурсанд қилади. Ҳаётбахш ғояларимизнинг бундан буён ҳам амалга ошишида эса партиямизнинг депутатлик корпусларидан тортиб ҳар бир аъзосининг зиммасига катта масъулият юклайди.\nИслоҳотлар самарасида ҳаётбахш ғояларимиз акс этмоқда was last modified: Февраль 27th, 2015 by admin\n« Ўзбекистон “Адолат” СДП VII Қурултойи Ишда ҳам жамоатчилик орасида ҳам фаол »


25.05.2020 14:08 0 2345\nЎзбекистон Республикаси Судьялар олий кенгашида бир қатор номзодлар судьялик муддати даврига ва янги ваколат муддати даврига тайинланди. Бу ҳақда кенгашнинг оммавий ахборот воситалари билан алоқалар шўъбасига таяниб, ЎзА маълум қилди.\nХусусан, «Судлар тўғрисида»ги қонунининг 63, 631, 632—моддалари ва «Ўзбекистон Республикаси Судьялар олий кенгаши тўғрисида»ги қонуннинг 7, 17—моддаларига асосан Ўзбекистон Республикаси Судьялар олий кенгашининг 2020 йил 21 майдаги қарори билан қуйидагилар:\nАкмал Файзуллаевич Жонқобилов — судьялик лавозимида бўлишнинг навбатдаги ўн йиллик муддатига Ўзбекистон Республикаси Ҳарбий судининг судьяси лавозимига;\nБаҳрилло Салимович Жабборов — судьялик лавозимида бўлишнинг навбатдаги ўн йиллик муддатига, беш йил муддатга жиноят ишлари бўйича Бухоро вилояти Жондор тумани судининг раиси лавозимига;\nМансурбек Комилович Курбанов судьялик лавозимида бўлишнинг навбатдаги ўн йиллик муддатига Хоразм вилояти иқтисодий судининг судьяси лавозимига;\nЎктамжон Зарифбаевич Машарифов — судьялик лавозимида бўлишнинг навбатдаги ўн йиллик муддатига, беш йил муддатга жиноят ишлари бўйича Хоразм вилояти Шовот тумани судининг раиси лавозимига;\nҲасан Саматович Акбаров — судьялик лавозимида бўлишнинг навбатдаги ўн йиллик муддатига жиноят ишлари бўйича Тошкент вилояти Юқоричирчиқ туман судининг судьяси лавозимига тайинланди.\nБахтиёр Тўйчиевич Фармонов — судьялик ваколатининг қолган муддати даврига фуқаролик ишлари бўйича Самарқанд вилояти судининг судьяси лавозимига;\nНаврўз Эргашевич Ҳамроев — судьялик ваколатининг қолган муддати даврига фуқаролик ишлари бўйича Қашқадарё вилояти Чироқчи тумани судининг раиси лавозимига;\nШуҳрат Шавкатович Бакаев — судьялик ваколатининг қолган муддати даврига жиноят ишлари бўйича Тошкент шаҳар Мирзо Улуғбек тумани судининг раиси лавозимига қайта тайинланди.\nШу билан бирга Судьялар олий кенгашининг қарори билан 107 нафар номзод судьялик лавозимига биринчи марта тайинланадиган номзодлар захирасига қабул қилинди.